**ИЗВЕШТАЈ**

**О СТАЊУ ЗАШТИТЕ И РАВНОПРАВНОСТИ ПОЛОВА**

**У 2018. ГОДИНИ**

**Увод**

*Закон о равноправности полова* (,,Службени гласник РС“, број 104/2009) донет је 11. децембра 2009. године и припада категорији тзв. антидискриминационих закона. Доношење овог закона је проистекло из потребе за обезбеђењем и унапређењем равноправност полова, у складу са *Уставом Републике Србије* („Службени гласник РС“, број 98/06) који у члану 15. гарантује равноправност мушкараца и жена и развијање политике једнаких могућности.

С обзиром на то, да се члану 21. став 3. *Устава Републике Србије* прецизира да је забрањена свака дискриминација, непосредна или посредна, по било ком основу, а нарочито по основу pace, пола, националне припадности, друштвеног порекла, рођења, вероисповести, политичког или другог уверења, имовинског стања, културе, језика, старости и психичког или физичког инвалидитета, *Законом о равноправности полова* је у члану 1. предвиђена забрана дискриминације засноване на полу и роду, као и поступак правне заштите лица изложених дискриминацији.

Такође, имајући у виду да се у члану 21. став 4. *Устава* прописује могућност увођења посебних мера ради постизања пуне равноправности лица или групе лица која су суштински у неједнаком положају са осталим грађанима и изричито прописује да се ове мере не сматрају дискриминацијом, a *Законом о равноправности полова* је члану 2. ближе уређено поштовање међународних стандарда, као и уставно јемство равноправности жена и мушкараца. Стога се у поменутом закону потенцира значај примене политике једнаких могућности у областима од посебног значаја за равноправност полова, као што су: рад и запошљавање, социјална и здравствена заштита, породични односи, образовање, култура и спорт, политички и јавни живот, чему се и у овом извештају посвећује посебна пажња.

На основу члана 16. *Закона о министарствима* („Службени гласник РС“, бр. 44/2014, 14/2015, 54/2015, 96/2015 - др. и 62/2017), Министарство за рад, запошљавање, борачка и социјална питања је надлежно за послове који се односе на равноправност полова (у даљем тексту: Министарство). У вези са наведеним, истичемо да је у Министарству 1. јула 2017. године образован Сектор за антидискриминациону политику и унапређење родне равноправности у чијем се непосредном делокругу рада, почевши од наведеног периода, налази и праћење примене *Закона о равноправности полова*, у складу са политиком Владе Републике Србије.

*Закон о равноправности полова* у члану 52. став 2. предвиђа да: „Министарство надлежно за послове равноправности полова подноси најмање једном годишње извештај о стању заштите и унапређења равноправности полова Влади и надлежном одбору Народне скупштине“. Имајући у виду наведено, ресорно Министарство је свим релевантим институцијама упутило молбу 11. децембра 2018. године за достављање података о примени наведеног закона у 2018. години. Циљ прикупљања тражених података је био спровођење квалитативне и квантитативне анализе у вези са применом наведеног закона у 2018. години и сачињавање предвиђеног извештаја. На основу достављених 472 извештаја из надлежних органа државне управе и локалне самоуправе, основних и виших судова, Републичког завода за социјалну заштиту, Агенције за привредне регистре, Покрајинског секретаријата за социјалну политику, демографију и равноправност, Покрајинског секретаријата за привреду, запошљавање и равноправност полова, Покрајинског завода за равноправност полова, правосудних органа, образовних и спортских институција и привредних субјеката, сачињен је *Извештај о стању заштите и равноправности полова у 2018. години* (у даљем тексту: Извештај), који садржи анализу изазова, али и решења и препоруке за унапређење стања у друштву у наредном периоду по овом питању.

**I ЈЕДНАКЕ МОГУЋНОСТИ И РАВНОПРАВНОСТ ПОЛОВА**

На основу добијених података о примени *Закона о равноправности полова* (у даљем тексту: закон) може се закључити да је доношењем овог закона у оквиру тзв. сета антидискриминационих закона у Републици Србији у периоду од 2009. до 2017. године начињен значајан помак у демократизацији друштва јер су ти закони врло прогресивни. Поред већ поменутог *Закона о равноправности полова* (2009), ту спадају и *Закон о забрани дискриминације* („Службени гласник РС“ број 22/09), који је ступио на снагу 1. јануара 2010. године, *Закон о спречавању злостављања на раду* („Службени гласник РС“ број 36/10)и *Закон о спречавању насиља у породици* („Службени гласник РС“ број 94/16), који је ступио на снагу 1. јуна 2017. године.

Kада је у питању равноправност полова треба истаћи да је у члану 2. став 4. *Закона о равноправности полова* предвиђено: „Државни органи, органи аутономних покрајина, органи јединица локалних самоуправа, органи организација којима је поверено вршење јавних овлашћења, као и правна лица које оснива и финансира у целини, односно у претежном делу Република Србија, аутономна покрајина и локална самоуправа (у даљем тексту: органи јавне власти) дужни су да прате остваривање равноправности засноване на полу у свим областима друштвеног живота, примену међународних стандарда и Уставом зајемчених права у овој области.“

Будући да се у *Закону о равноправности полова* разрађује *Уставом* гарантована начела равноправности мушкараца и жена и једнаких могућности, термин „политика једнаке могућности“ се експлицитно наводи у глави I Основне одредбе, у члану 3. став 1. у којем се прецизира да: „Органи јавне власти развијају активну политику једнаких могућности у свим областима друштвеног живота.“ У ставу 2. истог члана се прецизира да „Политика једнаких могућности подразумева равноправно учешће полова у свим фазама планирања, доношења и спровођења одлука од утицаја на положај жена и мушкараца.“ Међутим, садржина закона се надаље не односи на све области друштвеног живота (већ само на приоритетне, у које спадају: рад и запошљавање, социјална и здравствена заштита, породични односи, образовање, култура и спорт, политички и јавни живот), нити на све актере у друштву који би својим ангажовањем могли да дају значајан допринос остваривању и и унапређивању равноправности полова.

У вези са наведеним, већ у поглављу II Запошљавање, социјална и здравствена заштита у члану 11. став 1. предвиђа се да је: „Послодавац је дужан да запосленима, без обзира на пол, обезбеди једнаке могућности и третман, а у вези са остваривањем права из радног односа и по основу рада, у складу са законом којим се уређује рад.“ Међутим, у члану 13. став 1. се прецизира да само „Послодавац који има у радном односу више од 50 запослених на неодређено време дужан је да усвоји план мера за отклањање или ублажавање неравномерне заступљености полова за сваку календарску годину, најкасније 31. јануара“, а у ставу 2. истог члана се наводи: „Послодавац је дужан да сачини годишњи извештај о спровођењу плана мера из става 1. овог члана најкасније до 31. јанура текуће године за претходну годину“. Имајући у виду ограничења у дефинисању појма „послодавац“ у члану 10. тачка 9) који гласи: „Послодавац јесте правно или физичко лице које запошљава, односно радно ангажује једно или више лица, осим органа јавне власти“, може се закључити да ова формулација доводи у неравноправан положај запослене у органима јавне власти са запосленима код других послодаваца, као и запослене код послодаваца који запошљавају до 50 лица са онима који раде код послодаваца који запошљавају 50 и више лица (на које се једино примењује обавеза израде плана мера за отклањање или ублажавање неравномерне заступљености полова и извештавања ресорног Министарства).

Стога, иако је у члану 12. *Закона о равноправности полова* предвиђено: „Послодавац је дужан да води евиденцију о полној структури запослених у складу са законом којим се уређују евиденције у области рада и да податке из тих евиденција да на увид инспекцији рада и органу надлежном за равноправност полова, а на начин и у складу са законом којим се уређује заштита података о личности. Подаци и информације о полној структури запослених обрађују се и евидентирају као статистички.“ Дакле, ова врста мера која се односи на једнаке могућности предвиђена је законом искључиво у домену рада и запошљавања, а евиденције које по службеној дужности воде органи јавне власти - не служе и као основ да се статистичи подаци о полној структури запослених и достављају по службеној дужности ресорном Министарству ради годишњег извештавања Владе и Народне скупштине.

Родно осетљива статистика је неопходан извор података и за креирање *Индекса родне равноправности*, као свеобухватног показатеља напретка у остваривању родне равноправности у Републици Србији, према методологији Европског института за родну равноправност (EIGE). Према подацима из 2018. године, Република Србија је прва земља изван ЕУ почела да мери Индекс родне равноправности и за непуне три године, тј. у периоду од 2014. до 2016. године је остварила напредак од 3,4 поена, будући да је у 2016. години *Индекс родне равноправности Републике Србије* износио 55,8 поен. У погледу укупне вредности индекса у 2016. години, Република Србија је у односу на државе чланице ЕУ (28) рангирана на 22. месту.

Родна осетљива статистика је посебно важна за оцену реализације политике једнаких могућности на основу Закона о равноправности полова, јер се на основу последњег Пописа становништва, домаћинстава и станова 2011. године, које је спровео Републички завод за статистику (у даљем тексту: РЗС), долази до сазнања да жене чине већину, односно 51,3% од укупног броја становника Републике Србије. Просечна старост жена је 43,5 година, а мушкараца 40,8 година. Посматрано по старости, код средовечног и старог становништва већи је број жена, док су код млађег становништва мушкарци бројчано доминантнији. У насељима са преко 50.0000 становника већа је заступљеност жена са 54% према 46% мушкараца. Наведени подаци пружају основу за оцену реализације политике једнаких могућности и равноправности на основу пола, као за сагледавање трендова како би се дефинисале норме и мере које треба да унапреде постојеће стање у друштву.

У вези са наведеним, у члану 14. поменутог закона садржана је веома значајна мера која се односи на једнаку доступност послова и положаја кроз примену афирмативне мере од 30% за мање заступљени пол „у свакој организационој јединици, на руководећем местима и у органима управљања и надзора у складу са Законом о државним службеницима и Законом о државној управи“, а која није разређена одговарајућим одредбама закона која би садржала и обавезу органа јавне власти да извештавају о реализацији те мере.

**II ЗАПОШЉАВАЊЕ, СОЦИЈАЛНА И ЗДРАВСТВЕНА ЗАШТИТА**

Значајна пажња у *Закону о равноправности полова* се посвећује области запошљавања, социјалне и здравствене заштите и у вези са наведеним, овај закон је предвидео низ мера како за послодавце, тако и за органе јавне власти чији је циљ отклањање неједнакости у наведеним областима. Овај део извештај је сачињен на основу извештаја ресорног Министарства у области рада, запошљавања и социјалне заштите, Националне службе запошљавања, Министарства здравља и Републичког завода за статистику.

Према *Индексу родне равноправности*, објављеном 2018. године, у домену рада Србија је 2014. имала 67,3 поена, а 2016. године 68,2 поена, што представља повећање у разматране две године за 0,9 поена. У односу на просек ЕУ-28, Србија бележи нижу вредност индекса за само 3,3 поена и заузима 22. место када се рангира заједно са државама чланицама, при чему је најближа Бугарској и Мађарској по вредности индекса за домен рада. Према истом извору, у домену здравља, Србија је 2014. имала 83,4 поена, а 2016. године 84,0 поена, што представља повећање у разматране две године за 0,6 поена. У поређењу са државама чланицама ЕУ, Србија заузима 20. место и налази се између Словачке и Португалије, а за просеком ЕУ-28 заостаје за 3,4 поена, док за Шведском, која има најбољи резултат у домену здравља, заостаје за 10,1 поен.

1. **Остваривање равноправности полова у области запошљавања**

Политика запошљавања, као сегмент свеобухватне економске политике Републике Србије, у складу је са спровођењем политике једнаких могућности на тржишту рада и промовисањем једаког приступа економским могућностима за жене и мушкарце. Поред наведеног, Влада Републике Србије, ресорно Министарство и други надлежни органи јавне власти пружају активну подршку економском оснаживању жена и јачању њиховог положаја на тржишту рада.

Политика запошљавања заснива се на начелу родне равноправности које је садржано, осим у *Закону о равноправности полова* и у оба релевантна закона у области запошљавања и то: *Закону о запошљавању и осигурању за случај незапослености* (,,Службени гласник РС“, бр. 36/2009, 88/2010, 38/2015, 113/2017 и 113/2017 - др. закон) и *Закону о професионалној рехабилитацији и запошљавању особа са инвалидитетом* (,,Службени гласник РС“, бр. 36/2009 и 32/2013).

Подаци РЗС из Aнкете о радној снази указују да је незапосленост жена у Републици Србији израженија од незапослености мушкараца (Табела 1).

Примера ради, у III кварталу 2018. године стопа активности жена износила је 47,5%, а мушкараца 64,0%, што представља разлику од 16,5%. Стопа запослености жена од 41,7% је и даље значајно нижа од стопе запослености мушкараца од 57,3%, и та разлика износи 15,6 %. Стопа незапослености жена у III кварталу 2018. године је 12,2%, а мушкараца 10,5%, што представља разлику од 1,7 %.

**Табела 1: Подаци Републичког завода за статистику из Анкете о радној снази за период 2014-2017. (у просеку) и за 2018. годину (квартално), разврстани по полу**

|  |  |  |  |  |  |  |  |
| --- | --- | --- | --- | --- | --- | --- | --- |
| Старосна категорија 15+ | 2014просек | 2015просек | 2016.просек | 2017.просек | I квартал 2018. | II квартал 2018. | IIIквартал 2018. |
|  | **Мушкарци** |
| Стопа активности % | 60,7 | 60,3 | 61,8 | 62,2 | 61,4 | 63,6 | 64,0 |
| Стопа запослености % | 49,5 | 50,2 | 52,8 | 54,2 | 52,7 | 56,4 | 57,3 |
| Стопа незапослености % | 18,3 | 16,8 | 14,6 | 12,8 | 14,1 | 11,3 | 10,5 |
|  | **Жене** |
| Стопа активности % | 43,8 | 43,5 | 45,5 | 46,3 | 45,0 | 47,3 | 47,5 |
| Стопа запослености % | 34,9 | 35,3 | 38,2 | 39,7 | 37,9 | 41,4 | 41,7 |
| Стопа незапослености % | 20,3 | 18,8 | 16,1 | 14,3 | 15,8 | 12,6 | 12,2 |

Такође, на основу података из Анкете о радној снази за III квартал 2018. године може се закључити да су жене заступљене више од мушкараца у следећим занимањима: административни службеници; стручњаци и уметници; услужна и трговачка занимања; инжењери, стручни сарадници и техничари (Табела 2).

**Табела 2: Подаци Републичког завода за статистику из Анкете о радној снази за III квартал 2018. годину, разврстани по полу и занимањима**

|  |  |  |  |  |
| --- | --- | --- | --- | --- |
| **Структура запослених према занимањима за III квартал 2018. године**  | **Укупно** | **Мушкарци** | **Жене** | **Проценат жена** |
| 1. Руководиоци, функционери и законодавци
 | 80.9 | 56.5 | 24.4 | 30% |
| 1. Стручњаци и уметници
 | 391.4 | 168.7 | 222.7 | 57% |
| 1. Инжењери, стручни сарадници и техничари
 | 331.8 | 155.0 | 176.9 | 53% |
| 1. Административни службеници
 | 228.8 | 97.2 | 131.6 | 58% |
| 1. Услужна и трговачка занимања
 | 446.9 | 194.9 | 252.1 | 56% |
| 1. Пољопривредници, шумари, рибари и сродни
 | 526.8 | 304.3 | 222.5 | 42% |
| 1. Занатлије и сродни
 | 330.4 | 277.0 | 53.4 | 16% |
| 1. Руковаоци машинама и постројењима, монтери и возачи
 | 295.1 | 232.0 | 63.1 | 21% |
| 1. Једноставна занимања
 | 280.7 | 142.7 | 138.0 | 49% |
| 1. Војна занимања
 | 16.4 | 16.3 | 0.1 | 1% |
| **УКУПНО** | **2929.3** | **1644.5** | **1284.8** | **44%** |

Када је у питању спровођење мера предвиђених *Законом о равноправности полова* у области запошљавања у 2018. години Национална служба за запошљавање(у даљем тексту: НЗС**)** је, полазећи од члана 22. наведеног закона, континуирано спроводила мере ради подстицања запошљавања теже запошљивих категорија становништва. Износ опредељених средстава за спровођење мера активне политике запошљавања (укључујући и професионалну рехабилитацију и запошљавање особа са инвалидитетом), утицао је на реализацију предвиђених програма и мера активне политике запошљавања и на број лица укључених у поменуте мере. Такође, од 2018. и 2019. године мере активне политике запошљавања финансирају се и из средства директног гранта, тј. директно додељених средства НСЗ из IPA 2013 програмског циклуса. *Националном стратегијом запошљавања за период 2011-2020. године*, којима је предвиђено промовисање политике једнаких могућности и подстицања запошљавања жена, као осетљиве групе теже запошљивих лица на тржишту рада.

Када говоримо о запошљавању и укупном броју лица са евиденције НСЗ која су укључена у мере активне политике запошљавања у 2018. години, истичемо да су од укупно 93.067 незапослених лица, 50.072 биле жене, од којих је 1.427 било Ромкиња, а 2.990 жена са инвалидитетом. За примену активних мера запошљавања НСЗ у Буџету Републике Србије за 2018. годину издвојено је 3,65 милијарде динара и додатних 550 милиона за особе с инвалидитетом. Истичемо да је те године фокус био на теже запошљивим категоријама, које су приоритетно биле укључене у мере активне политике запошљавања како на националном нивоу, тако и кроз реализацију локалних акционих планова запошљавања (Табела 3).

**Табела 3: Преглед средстава из буџета РС за мере активне политике запошљавања и Буџетског фонда - за мере професионалне рехабилитације и подстицање запошљавања особа са инвалидитетом**

|  |  |  |  |
| --- | --- | --- | --- |
| **Година** | **Износ опредељених средстава из буџета РС (у РСД)** | **Износ опредељених средстава из Буџетског фонда** **(у РСД)** | **Укупна средства****(у РСД)** |
| **2010.\*\*** | **3.700.000.000** | **0** | **3.700.000.000** |
| **2011.\*** | **3.900.000.000** | **800.000.000** | **4.700.000.000** |
| **2012.** | **3.400.000.000** | **750.000.000** | **4.150.000.000** |
| **2013.** | **1.180.000.000** | **700.000.000** | **1.880.000.000** |
| **2014.** | **600.000.000** | **519.000.000** | **1.119.000.000** |
| **2015.** | **2.800.000.000** | **500.000.000** | **3.300.000.000** |
| **2016.** | **2.800.000.000** | **550.000.000** | **3.350.000.000** |
| **2017.** | **2.800.000.000** | **550.000.000** | **3.350.000.000** |
| **2018.** | **3.650.000.000** | **550.000.000** | **4.200.000.000** |
| **2019.** | **4.000.000.000** | **550.000.000** | **4.550.000.000** |

*\*\*Током 2010. године основан је Буџетски фонд за професионалну рехабилитацију и подстицање запошљавања особа са инвалидитетом на неодређено време, којим управља министарство надлежно за послове запошљавања. Приход овог фонда чине средства обезбеђена уплатом пенала од стране послодаваца који не испуне обавезу запошљавања особа са инвалидитетом и средства од уплате на име учешћа у финансирању зарада особа са инвалидитетом запослених у предузећу за професионалну рехабилитацију и запошљавање особа са инвалидитетом, социјалном предузећу или организацији.*

*\* У 2011. години износ од 3.900.000.000 РСД за мере АПЗ је увећан и додатним средствима у износу од 1.650.000.000 РСД из уштеда од доприноса за осигурање за случај незапослености.*

Средином фебруара 2018. године НСЗ је објавила јавни позив намењен незапосленим лицима и послодавцима. У том позиву заинтересовани за покретање сопственог бизниса, без обзира на пол, позвани су да конкуришу за бесповратна средства која могу добити кроз програме самозапошљавања, а послодавци да конкуришу за програме новог запошљавања, за програме јавних радова, стручне праксе, запошљавања лица са инвалидитетом, за обуке за познатог послодавца и обуке за тржиште рада, уз финансијску подршку из буџета. Ови Програми финансијске подршке намењени су незапосленим лицима, а посебно: женама, младима, дугорочно незапосленима, незапосленим лицима без квалификација и сл. (Табела 4).

Такође, НЗС је спроводила и кампање промоције јавних радова чији је циљ радно ангажовање првенствено теже запошљивих незапослених лица и незапослених у стању социјалне потребе, ради очувања и унапређења радних способности незапослених, као и ради остваривања одређеног друштвеног интереса.

Осим наведеног, од значаја би било и поменути да се годишњим програмом утврђују програми и мере додатног образовања и обуке који се реализују у текућој години, односно програми и мере којима лица стичу нова знања, вештине и радно искуство. Ови програми заснивају се на анализи потреба тржишта рада, односно потреба послодаваца у погледу потребних знања и вештина неопходних за обављање конкретних послова, утврђених у контактима са послодавцима. У складу са тим, реализује се додатно образовање и обуке за незапослена лица за она подручја рада у којима постоји дефицит знања и вештина.

**Табела 4: Лица укључена у мeрe активнe политикe запошљавања и рeзултати у 2017. години у поглeду запошљавања жена као теже запошљиве категорије лица**

|  |  |  |  |  |
| --- | --- | --- | --- | --- |
|  | **Лица из катeгорија тeжe запошљивих** | **Млади до 30 година** | **Лица старости од 30-50 година** | **Старији од 50 година** |
| **Табела 2: Мере активне политике запошљавања** | **Број укључeних лица** | **Број укључeних лица** | **Број укључeних лица** | **Број укључeних лица** |
| **Укупно** | **Жене** | **Укупно** | **Жене** | **Укупно** | **Жене** | **Укупно** | **Жене** |
|  | **10** | **11** | **13** | **14** | **16** | **17** | **18** | **19** |
| **Субвeнција за запошљавањe нeзапослeних лица из катeгоријe тeжe запошљивих** | **3.534** | **1.843** | **1.119** | **551** | **1.169** | **725** | **1.262** | **567** |
| **Субвeнција за самозапошљавањe** | **3.834** | **2.004** | **831** | **404** | **2.114** | **1.129** | **1.099** | **471** |
| **Субвeнција зарадe за ОСИ бeз радног искуства** | **396** | **178** | **94** | **34** | **163** | **78** | **139** | **66** |
| **Рeфундација трошкова подршкe ОСИ којe сe запошљавају под посeбним условима** | **33** | **17** | **7** | **3** | **17** | **10** | **9** | **4** |
| **Субвeнција за самозапош-љавањe - ИПА 2013** | **746** | **293** | **515** | **198** | **158** | **70** | **79** | **25** |
| **Субвeнција за запошљавањe нeзапослeних лица из катeгоријe тeжe запошљивих на новоотворeним радним мeстима - ИПА 2013** | **962** | **544** | **222** | **129** | **409** | **263** | **333** | **152** |

И поред чињенице да је *Националном стратегијом запошљавања за период 2011-2020. године* утврђена неопходност континуираног повећања средстава за мере активне политике запошљавања, претходни период карактерисале су осцилације у висини расположивих средстава за мере активне политике запошљавања. Износ опредељених средстава за мере активне политике запошљавања, утицао је и на реализацију предвиђених програма и мера активне политике запошљавања и на број лица укључених у те мере. Стога су 2018. и 2019. години повећана средства за реализацију планираних програма и мера активне политике запошљавања, из средстава доприноса за обавезно осигурање за случај незапослености у оквиру Финансијског плана НСЗ (директно додељена средства). У вези са наведеним, треба истаћи да је НСЗ отпочела са реализацијом пројекта „Подршка програму запошљавања НСЗ“- директног гранта додељеног из фонда EU – IPA 2013, објавом јавних позива 11. априла 2018. године за финансирање три активности: (1) обуке на захтев послодавца, (2) субвенције за отварање нових радних места и (3) субвенције за самозапошљавање (Табела 5).

**Табела 5: Лица укључена у мeрe активнe политикe запошљавања у 2017. години уз субвенције за запошљавање теже запошљивих категорија лица**

|  |  |  |  |  |
| --- | --- | --- | --- | --- |
| **Табела 2: Мере активне политике запошљавања** | **Лица без стручних квалификација** | **Лица са средњом стручном спремом** | **Лица са вишим или високим трогодишњим образовањем** | **Лица са намање високим четворогодишњим образовањем** |
|  | **Број укључeних лица** | **Број укључeних лица** | **Број укључeних лица** | **Број укључeних лица** |
| **Укупно** | **Жене** | **Укупно** | **Жене** | **Укупно** | **Жене** | **Укупно** | **Жене** |
|   | **24** | **25** | **27** | **28** | **29** | **30** | **31** | **32** |
| **Субвeнција за запошљавањe нeзапослeних лица из катeг. тeжe запошљивих лица** | **965** | **449** | **2.175** | **1.115** | **155** | **97** | **255** | **182** |
| **Субвeнција за самозапошљавањe** | **702** | **320** | **2.261** | **1.031** | **330** | **208** | **751** | **445** |
| **Субвeнција зарадe за ОСИ бeз радног искуства** | **70** | **34** | **285** | **123** | **20** | **12** | **21** | **9** |
| **Рeфундација трошкова подршкe ОСИ којe сe запошљавају под посeбним условима** | **7** | **2** | **17** | **9** | **3** | **0** | **6** | **6** |
| **Субвeнција за самозапошљавањe - ИПА 2013** | **81** | **32** | **485** | **172** | **51** | **28** | **135** | **61** |
| **Субвeнција за запошљавањe нeзапослeних лица новоотворeним радним мeстима - ИПА 2013** | **184** | **105** | **624** | **333** | **83** | **55** | **73** | **51** |

У вези разлика у зарадама у односу на пол, најпре треба истаћи да је чланом 60. *Устава Републике Србије* („Службени гласник РС“, број 98/06) утврђено да свако има право на правичну накнаду за рад, а чланом 18. *Закона о раду* („Сл. гласник РС“, бр. 24/05, 61/05, 54/09, 32/13, 75/14 и 113/17) утврђено је да је забрањена непосредна и посредна дискриминација лица која траже запослење, као и запослених, с обзиром на пол. Осим тога, чланом 104. ст. 2. и 5. *Закона о раду* утврђено је да се запосленима гарантује једнака зарада за исти рад или за рад исте вредности који остварују код послодавца и да, у случају повреде овог права, запослени има право на накнаду штете. Ово, практично, значи да је утврђен општи принцип недискриминације и остваривања једнаке користи од резултата рада како мушкараца, тако и жена.

Међутим, у *Индексу родне равноправности* објављеном 2018. године констатује се да је домен новца онај у којем је највећа разлика између Србије и просека земаља ЕУ (28). Примера ради, та разлика је у 2014. години износила 29,5 поена, а 2016. године је смањена и износила је 19,4 поена. Према истом извору, долази до постепеног побољшања стања у овој области јер у домену новца Србија је 2014. имала 59,1 поен, а 2016. године 60,2 поена, што представља повећање за 1,1 поен.

1. **Остваривање начела равноправости полова у области социјалне заштите**

Чланом 23. и 25. *Закона о равноправности полова* је регулисана равноправност полова у области социјалне заштите, као и заштита од дискриминације у тој области. Поред тога, пружање и доступност услуга социјалне заштите свим корисницима регулисана је *Законом о социјалној заштити* („Службени гласник РС“, бр. 24/2011“) у којем се наводи да се „услуге социјалне заштите пружају у складу са најбољим интересом корисника, уважавајући његов животни циклус, пол, етничко и културно порекло, језик, вероисповест, животне навике, развојне потребе и потребе за додатном подршком у свакодневном функционисању“.

Социјална заштита је организована друштвена делатност од јавног интереса која се обавља у циљу пружања помоћи и оснаживања грађана за самосталан и продуктиван живот у заједници, као и спречавања настајања и отклањања последица социјалне искључености. Корисник права или услуга социјалне заштите јесте појединац/ка, односно породица која се суочава с препрекама у задовољавању потреба, услед чега не може да достигне или да одржи квалитет живота или нема довољно средстава за подмирење основних животних потреба, а не може да их оствари својим радом, приходом од имовине или из других извора.

Деца су, такође, корисници права и услуга у систему социјалне заштите када су им услед породичних и других животних околности угрожени здравље, безбедност и развој, односно ако је извесно да без подршке система социјалне заштите не могу да достигну оптимални ниво развоја.

Циљеви социјалне заштите уопште, а тиме и социјалне заштите деце, остварују се пружањем услуга социјалне заштите и активностима које предупређују, умањују или отклањају зависност од социјалних служби.

Корисници установа социјалне заштите за смештај корисника јесу лица којима се не може обезбедити, или није у њиховом најбољем интересу, останак у породици, услуге у заједници, или смештај у другој породици.

Установе социјалне заштите за смештај корисника јесу установе које претежно смештају децу без родитељског старања, установе за васпитање деце и омладине, установе које претежно смештају децу са сметњама у развоју, установе за смештај одраслих и старијих са инвалидитетом и установе за смештај старијих.

Према подацима РЗС од укупног броја деце корисника на активној евиденцији центара за социјални рад највише је деце оба пола из старосне групе 6–14 година, и то девојчица 49%, а дечака 48%. Међу особама са инвалидитетом на евиденцији центара за социјални рад, највећа заступљеност оба пола је у старосној групи 24–64 године, заступљеност код жена је 42%, а код мушкарца 49%. У прихватилиштима, 31. децембра 2016. године, било је 181 жена и 238 мушкараца (пунолетни корисници услуге смештаја у прихватилишту који су на евиденцији центара за социјални рад).

Када је у питању примена начела равноправости полова у области социјалне заштите и спровођење мера активне политике које се, тим поводом, примењују у ресорном Министарству, у овом извештају, на основу података које је доставио Републички завод за социјалну заштиту (у даљем тексту: РЗСЗ), биће више речи у Поглављу III, које се односи на породичне односе.

Поред наведеног, треба истаћи да је ресорно Министарство је у 2018. години посебну пажњу посветило економском и социјалном положају жена на селу, којима су услуге социјалне заштите често недоступне, а економски положај веома тежак због неплаћеног рада на пољопривредним газдинствима и у домаћинствима. То су, између осталог, били резултати рада и закључци једнодневне Националне конференције реализоване од стране Министарства, 8. марта 2018. године уз подршку UN Women, на тему: „Жене из руралних крајева – равноправне грађанке Србије“.

Током радне посете министра Зорана Ђорђевића Стокхолму, од 10. до 12. фебруара 2018. године, успостављена је сарадња у области родне равноправности Министарства за рад запошљавање, борачка и социјална питања Републике Србије и тек формиране Агенције за родну равноправност Краљевине Шведске. Ова сарадња је настављена и током израде Нацрта закона о родној равноправности у Републици Србији. Поред тога, представници поменутог Министарства учествовали су и у раду Међународне конференције, која је реализована од 15. до 17. априла 2018. године, у организацији Краљевине Шведске на тему: „Стварање нове реалности - Стокхолмски форум о родној равноправности“ („Shaping New Realities - Stockholm Forum on Gender Equality”). Организатор ове конференције је било Министарство спољних послова Краљевине Шведске уз подршку Шведског института (SI) и других органа и организација. Поред тога, делегација Министарства је, на маргинама Стoкхолмског форума за родну равноправност, реализовала и посебне састанке са представницима: Агенције за родну равноправност Краљевине Шведске, Шведске агенције за међународну развојну сарадњу и Нордијског савета, на којима су изнети конкретни предлози за унапређење регионалне сарадње и билатералне сарадње у области родне равноправности. У вези са наведеним, истичемо да је Нордијски савет био покровитељ Регионалне конференције земаља Западног Балкана, која је релизована 10. децембра 2018. године у Београду у организацији ресорног Министарства и која је била посвећена размени искустава и добрих пракси у региону ради унапређења положаја жена на селу.

Поводом обележавања Међународног дана жена на селу, представници Министарства су 15. октобра 2018. године обишли сеоска домаћинства на територији Града Крушевца, где су, заједно са представницима органа локалне самоуправе разговарали са женама са села и члановима њихових домаћинстава о томе на који се начин може побољшати и унапредити положај жена на селу.

Такође, треба истаћи да је наведено Министарство планирало и издвојило 3.000.000,00 динара буџетских средстава за реализацију пројеката удружења у 2018. години на тему економског оснаживања жена на селу. На основу Јавног конкурса и достављених 57 предлога пројеката комисија је изабрала 11 удружења којима је укупно додељено 2.793.28 динара за реализацију пројеката намењених економском оснаживању жена на селу. Пројекти су, поред едукације жена на селу, садржали конкретна решења којима је омогућено побољшање економског положаја жена на селу и то: куповином и узгојем стоке или живине; набавком пластеника и расада; набавком семенског материјала и производњом лековитог биља итд. чиме је покренута производња која ће обезбедити одрживост изабраних пројеката и након шест месеци почетне имплементације.

1. **Остваривање начела равноправости полова у области здравствене заштите**

Остваривање права различитих полова у области здравствене заштите је регулисано чл. 24 и 25. *Закона о равноправности полова*. Поред тога, право на здравствену заштиту је једно од основних људских права и као такво, ближе је регулисано *Законом о здравственој заштити* („Службени гласник РС“, бр. 107/2005, 72/2009 – др. закон, 88/2010, 99/2010, 57/2011, 119/2012, 45/2013 - др. закон, 93/2014, 96/2015, 106/2015, 113/2017 - др. закон 105/2017 - др. закон). Будући да је посредна и непосредна дискриминација на основу пола присутна и у овој области, *Закон о равноправности полова* тежи ка сузбијању сваког вида дискриминације и ограничавања здравствене заштите.

У извештају који је доставило Министарство здравља у вези спровођења *Закона о равноправности полова* из надлежности прецизираних чланом 24. тог закона, наводи се да је *Законом о здравственој заштити*, између осталог, прописано да право на здравствену заштиту има сваки грађанин Републике Србије, као и друго лице које има пребивалиште или боравиште у Републици Србији, који има и дужност да чува и унапређује своје и здравље других грађана, као и услове животне и радне средине. Истим законом је утврђено начело правичности које се остварује забраном дискриминације приликом пружања здравствене заштите по основу pace, пола, старости, националне припадности, социјалног порекла, вероисповести, политичког или другог убеђења, имовног стања, културе, језика, врсте болести, психичког или телесног инвалидитета. Дакле, *Закон о здравственој заштити*, као и подзаконска акта која су донета за спровођење тог закона, не садрже дискриминаторне одредбе по било ком основу, укључујући и пол.

*Нацртом закона о здравственој заштити* (чији поступак доношења је у току), ово начело је унапређено на начин да подразумева „забрану дискриминације у пружању здравствене заштите по основу pace, пола, рода, сексуалне оријентације и родног идентитета, старости, националне припадности, социјалног порекла, вероисповести, политичког или другог убеђења, имовног стања, културе, језика, здравственог стања, врсте болести, психичког или телесног инвалидитета, као и другог личног својства које може бити узрок дискриминације“.

*Законом о правима пацијената* („Службени гласник РС“, број 45/13) прописано је укупно 19 права пацијената, међу којима је и право на доступност здравствене заштите, на тај начин да пацијент има право на доступну и квалитетну здравствену заштиту, у складу са својим здравственим стањем, а у границама материјалних могућности система здравствене заштите, те да, у поступку остваривања здравствене заштите, пацијент има право на једнак приступ здравственој служби, без дискриминације у односу на финансијске могућности, место становања, врсту обољења, време приступа здравственој служби или у односу на неку другу различитост која може да буде узрок дискриминације.

*Законом о заштити лица са менталним сметњама* („Службени гласник РС“ број 45/13) прописано је да се заштита лица са менталним сметњама врши без дискриминације по основу: pace, пола, рођења, језика, држављанства, националне припадности, вероисповести, политичког или другог уверења, образовања, правног или социјалног статуса, имовног стања, узраста, инвалидитета или било којег другог личног својства, те да је дискриминација на основу менталних сметњи забрањена.

Министарство здравља преко здравствених инспектора врши надзор над спровођењем закона којима се уређују области здравствене заштите, здравственог осигурања, права пацијената и права лица са менталним сметњама и, у случају утврђених неправилности, предузима прописане мере. У вези са наведеним, улога здравствених инспектора требала би да буде препозната и у спровођењу *Закона о равноправности полова* (или будућег закона о родној равноправности*),* ради заштите од дискриминације по основу пола, односно рода и остваривања права запослених и пацијената у здравственим установама, без обзира на њихов пол, односно род.

Према подацима РЗС из 2016. године, објављеним у публикацији *„Жене и мушкарци у Србији 2017“* чак 85% жена и 86% мушкараца није посетило лекара у последњих годину дана, иако је имало здравствених проблема. Као главне разлоге навели су да нису могли финансијски да приуште посету лекару (26%), да су очекивали да ће им се здравствено стање стабилизовати (24%) и постојање листе чекања на преглед (14%). Такође, према истом извору, распрострањеност пушења већа је код припадника мушког пола, док жене преовлађују међу лицима која никада нису пушила. Међу особама са инвалидитетом, веће је учешће жена (58%) него мушкараца (42%). У периоду 2006-2016. године број дана хоспитализације повећао се за милион код жена односно за 1,2 милиона код мушкараца. Најчешћи узроци хоспитализације жена су спонтани порођај и порођај царским резом код једноплодне трудноће, а код мушкараца разлог је препонска кила односно ангина пекторис. Према подацима из 2016. године, скоро два пута је више мушкараца него жена који умру у старосној доби од 30 до 59 година, и то углавном од болести крвотока и тумора. Четири пута више мушкараца него жена умире услед саобраћајних повреда. Према подацима за 2016. годину, три пута више мушкараца него жена извршило је самоубиство. На основу наведених показатеља, стиче се утисак да мушкој популацији треба посветити много већу пажњу у будућим кампањама за превентивну здравствену заштиту становништва.

**III ПОРОДИЧНИ ОДНОСИ**

У време доношења *Закона о равноправности полова* (2009) био је на снази *Породични закон* („Службени гласник РС“ број 18/2005) којим су уређени: брак и односи у браку, односи у ванбрачној заједници, односи детета и родитеља, усвојење, хранитељство, старатељство, издржавање, имовински односи у породици, заштита од насиља у породици, поступци у вези са породичним односима, лично име и сл. У члану 3. став 1. наведеног закона, брак је дефинисан као: „законом уређена заједница живота жене и мушкарца“. Према *Стратегији подстицања рађања*, која је донета у Републици Србији 16. марта 2018. године („Службени гласник РС“ број 13/18), „Савремена породица није више само нуклеарна, комплементарна брачна унија, са оцем храниоцем и мајком која се стара и брине о деци. Све се више практикују разноврсни алтернативни животни стилови у условима пораста развода, продуженог животног века, велике просторне, професионалне, социјалне мобилности, доживотног образовања и личног усавршавања.“ У наведеној Стратегији се, између осталог, истиче и да је рађање слободан избор еманциповане жене. Стратегија предвиђа веће укључивање мушкараца у послове у вези са бригом о деци и старањем о домаћинству, као и мере подршке државних органа родитељству у оквиру популационе политике кроз ублажавање економске цене подизања детета, усклађивање рада и родитељства, снижавање психолошке цене родитељства, очување и унапређење репродуктивног здравља, решавање проблема неплодности, здраво материнство, популациону едукацију и веће укључивање локалне самоуправе у примену ових мера.

Према подацима РЗС садржаним у публикацији „*Жене и мушкарци у Републици Србији 2017.“* просечно домаћинство у Републици Србији има три члана. Мушкарци преовлађују као лица на која се води домаћинство у свим вишечланим домаћинствима. Међутим, према подацима из последња два пописа становништва, приметан је благи пораст жена као носиоца домаћинства (4%). У самачким домаћинствима већа је заступљеност жена са 60% према 40% мушкараца. Тако, код самачких домаћинстава чији су носиоци домаћинства стари 65 и више година готово три четвртине су жене, док међу „самцима” млађим од 50 година има 61% мушкараца. Од укупног броја породица 30% чине породице брачних/ванбрачних партнера без деце. Када је реч о једнородитељским породицама 79% припада типу „мајка с децом”. Преко 70% ових породица има само једно дете. У периоду 1986-2016. године забележен је константан пад закључених бракова, којих је у 2016. години било за око трећину мање него 1986. године.

Више од половине мушкараца (57% мушкараца) и жена (53% жена) од укупног броја становника тог пола, старијих од 15 година, живи у браку. Међу неудатим/неожењеним, жена је за 10% мање од мушкараца (23% према 33%). Међутим, жене су заступљеније међу разведеним лицима, док су у категорији удовица/удовац жене чак 3,4 пута заступљеније од мушкараца. Међу становништвом старости 15 и више година који су неудате/неожењени је 80% жена и 81% мушкараца који живе у ванбрачној заједници. Жене које живе у ванбрачној заједници старе су у просеку 39, а мушкарци 42 године. Број деце коју рађају мајке старе од 15 до 24 године знатно је опао у периоду од 2012. до 2017. године, док се повећао број деце коју рађају мајке после 35. године старости. Такође, у анализираних пет година повећао се број деце која су рођена ван брака. Стопа укупног фертилитета порасла је са 1,4, колико је износила 2006. године, на 1,5 у 2016. години.

1. **Спречавање насиља у породици и заштита жртава**

Законска регулатива у Републици Србији у вези спречавања насиља у породици значајно је унапређена у последње две деценије одредбама које су унете у *Кривични законик Републике Србије* (чланови 194. ставови од 1. до 5.), *Породични закон* (2005) (чл. 197-200. и члан 285.), *Закон о равноправности полова* (2009) и *Закон о забрани дискриминације* (2009). Ипак, чињеница је да овај проблем целовито регулисан тек доношењем *Закона о спречавању насиља у породици* (2016) којим је омогућено привремено удаљење насилника из куће и привремена забрана контактирања и приласка жртви насиља. Овај закон је усвојен је 23. новембра 2016. године, а његова примена започела је од 1. јуна 2017. године. Такође, поменути закон предвиђа и координисани рад и сарадњу јавних тужилаштава, полиције и центара за социјални рад кроз заједничко тело – Групу за координацију и сарадњу. Према *Закону о спречавању насиља у породици* координаторску улогу у спречавању насиља у породици има основно јавно тужилаштво, које у смислу члана 25. и 26. Закона организује и рукововоди састанцима Групе за координацију и сарадњу. Циљ доношења закона је да се уреди организација и поступање државних органа и установа и тиме омогући спречавање насиља у породици као и бржа, благовремена и делотворна заштита и подршка жртвама насиља у породици. Поред наведеног, у Влади Србије је у јулу 2017. године образован Савет за сузбијање насиља у породици, који прати примену овог закона и побољшава координисање и делотворност спречавања насиља у породици и заштиту од насиља у породици, на основу члана 35. поменутог закона, на чијем је челу министарка правде.

Према расположивим подацима, у 2018. години у Србији је било 30 смртних случајева услед насиља у породици, од чега су 23 жене и седам мушкараца, а од 1. јуна 2017. године до 30. јуна 2018. године, укупно је пријављено 44.728 случајева насиља у породици.

Домен насиља у оквиру овог извештаја РЗС у *Индексу родне равноправности* објављеном 2018. године приказан је на основу појединачних индикатора, а не на основу индекса који за овај домен израчунава EIGE. Истраживање које је спровела Организација за европску безбедност и сарадњу (ОSCE) о благостању и безбедности жена, током лета 2018. године, представљаће основу за израчунавање поменутог индекса. Ови подаци указују на то да је нешто више од петине жена од навршених 15 година доживело физичко и/или сексуално насиље од стране партнера или других особа. Већа опасност од ових форми насиља налази се у партнерским односима него у било којим другим, на шта указује двоструко виша стопа физичког насиља у односу на остале видове насиља.

Центри за социјални рад (у даљем тексту: ЦСР) су дужни да, у циљу ефикасне примене овог закона, сарађују са полицијом, тужилаштвом и судом у датим роковима и да предузимањем мера из своје надлежности делотворно и координисано спречавају насиље у породици и вршење кривичних дела одређених овим законом, као и да пруже заштиту лицу које трпи насиље, затим правну и психосоцијалну помоћ и другу подршку неопходну ради њеног опоравка, оснаживања и осамостаљивања. Иако у време доношења *Закона о равноправности полова* феномен насиља у породици није био обухваћен посебним законом, извештавње по том основу је предвиђено у оквиру поглавља који се бави породичним односима јер је број жена жртава насиља у породици три пута већи у односу на супротан пол.

Званична статистика указује да је распрострањеност насиља над женама у Србији таква да је свака друга жена искусила неки облик насиља у породици током свог живота, односно 54,2% жена, али свега 10% жена пријављује физичко насиље. Свака пета жена у Србији (22%) каже да је била изложена телесном насиљу, а свака трећа жена у Србији (32%) била је изложена психолошком насиљу само у једној години. Поред наведеног, важно је истаћи да се све већи број насиља у породици дешава на релацији између одрасле деце (чешће мушког пола) и родитеља који живе у заједничком породичном домаћинству. Насиље се испољава према једном или оба родитеља, који не морају нужно бити остарели и болесни.

У примени *Закона о спречавању насиља у породици*, орган старатељства је дужан да поступа у складу са стандардима стручног рада прописаних *Правилником о организацији, нормативима и стандардима рада центра за социјални рад*, *Посебним протоколом о поступању центара за социјални рад – органа старатељства у случајевима насиља у породици и према женама у партнерским односима* из марта 2013. године. Министар за рад, запошљавање, борачка и социјална питања донео је обавезујуће *Упутство о реализацији обавеза центара за социјални рад у примени Закона о спречавању насиља у породици* 14. јула 2017. године. Осим тога, министар за рад, запошљавање, борачка и социјална питања и министар просвете, науке и технолошког развоја донели су *Упутство о поступању установа образовња и васпитања и центара за социјални рад – органа старатељства у заштити деце од насиља* 3. априла 2018. године. Такође, *Законом о спречавању насиља у породици* уводи се обавеза вођења евиденција о случајевима насиља у породици. Евиденције воде полицијске управе, основни судови, основно јавно тужилаштво и центри за социјални рад. Централна евиденција није успостављена у 2018. години и у процесу је успостављања, која по закону треба да се води у Републичком јавном тужилаштву. Када су у питању евиденције центара за социјални рад о поступању у случајевима насиља у породици у 2018. години, оне се воде на нивоу 170 ЦСР и обрађују у РЗСЗ (Табела 6).

**Табела 6: Подаци Републичког завода за социјалну заштиту у вези послова центара за социјални рад ради заштите лица од насиља у породици 2013-2017. године**

|  |
| --- |
| **ПОСЛОВИ ЗАШТИТЕ ОД НАСИЉА У ПОРОДИЦИ** |
| **Број пријава за насиље у породици и парт. односима на евиденцији ЦСР и број жртава насиља 2013 - 2017.** |
| **Број породица** | **2013. Број жртава насиља према старости** |
| Деца | Млади | Одрасли | Старији | **2013, Укупно** |
| Биолошке породице | 3603 | 763 | 3857 | 1179 | **9402** |
| Усвојитељске породице | 2 | 1 | 0 | 0 | **3** |
| Хранитељске и друге породице | 32 | 3 | 12 | 6 | **53** |
| **УКУПНО** | **3637** | **767** | **3869** | **1185** | **9458** |
| **Број породица** | **2014. Број жртава насиља према старости** |
| Деца | Млади | Одрасли | Старији | **2014, Укупно** |
| Биолошке породице | 4820 | 1002 | 5705 | 1527 | **13054** |
| Усвојитељске породице | 2 | 0 | 0 | 0 | **2** |
| Хранитељске и друге породице | 116 | 51 | 170 | 32 | **369** |
| **УКУПНО** | **4938** | **1053** | **5875** | **1559** | **13425** |
| **Број породица** | **2015. Број жртава насиља према старости** |
| Деца | Млади | Одрасли | Старији | **2015, Укупно** |
| Биолошке породице | 6411 | 1428 | 8162 | 2204 | **18205** |
| Усвојитељске породице | 1 | 0 | 1 | 0 | **2** |
| Хранитељске и друге породице | 107 | 60 | 301 | 68 | **536** |
| **УКУПНО** | **6519** | **1488** | **8464** | **2272** | **18743** |
| **Број породица** | **2016. Број жртава насиља према старости** |
| Деца | Млади | Одрасли | Старији | **2016, Укупно** |
| Биолошке породице | 6929 | 1917 | 10634 | 2933 | **22413** |
| Усвојитељске породице | 1 | 1 | 0 | 0 | **2** |
| Хранитељске и друге породице | 100 | 57 | 529 | 117 | **803** |
| **УКУПНО** | **7030** | **1975** | **11163** | **3050** | **23218** |
| **Број породица** | **2017. Број жртава насиља према старости** |
| Деца | Млади | Одрасли | Старији | **2017, Укупно** |
| Биолошке породице | 8206 | 2799 | 15228 | 3168 | **29401** |
| Усвојитељске породице | 2 | 0 | 0 | 0 | **2** |
| Хранитељске и друге породице | 41 | 0 | 0 | 0 | **41** |
| Сродничка/старатељска породица | 48 | 6 | 95 | 55 | **204** |
| Самачко домаћинство | 0 | 13 | 319 | 418 | **750** |
| Друге породице | 0 | 91 | 437 | 212 | 740 |
| **УКУПНО** | **8297** | **2909** | **16079** | **3853** | **31138** |

Извештаји ЦСР за 2018. годину се достављају електронским путем на прописаним упитницима, који су родно сензитивни, РЗСЗ закључно са мартом 2019. године и обрађују се и јавно саопштавају закључно са јуном 2019. за претходну календарску годину (2018). Наведени извештаји, између осталог, садрже и податке о: броју пријављених случајева породичног и партнерског насиља, узрасту жртава, доминантној врсти насиља, извору пријаве (полиција, сама жртва, јавне установе, удружења итд.), ко су починиоци насиља у породици према сродству са жртвом, које су услуге пружене жртвама насиља, поступцима које је центар предузимао у случајевима заштите деце од насиља у породици као и у заштити пунолетних жртава насиља, о броју изречених мера заштите од насиља у породици у поступцима пред судовима, о броју обавештења тужилаштву и полицији које је ЦСР доставио, о броју налаза и мишљења које је центар, као помоћни истражни орган, доставио суду, односно тужилаштву о сврсисходности покретања поступка за заштиту од насиља у породици и сл. Према подацима РЗСЗ у вези послова ЦСР који се обављају у зависности од врсте насиља у породици, у периоду од 2013. до 2017. године, број пружених услуга корисницима је био три пута већи, док је број запослених у тим центрима за анализираних пет година значајно смањен. Примера ради, у 2013. години је укупно било 10.078 корисника услуга (од којих 7.066 женског пола, свих узраста), а доминантна врста насиља је било физичко насиље, док је у 2017. години укупан број корисника био три пута већи и износио је 31.138 (од којих 21.782 женског пола, свих узраста), док је доминантна врста насиља и даље остало физичко насиље.

Значајно је истаћи да је ресорно Министарство израдило *Нацрт стратегије за превенцију и заштиту деце од насиља за период од 2018. до 2022. године са пратећим Акционим планом* и *Нацрт унапређеног општег протокола за заштиту деце од насиља*, који ће бити укључени у процедуру доношења од стране Владе Републике Србије. Отуда се у оквиру овог извештаја наводи и податак везан за занемаривање деце и за експлоатацију деце по различитим основама (Табела 7). Тим поводом, извршен је надзор и пружена стручна помоћ у 50 ЦСР у областима насиља у породици и заштите деце од злостављања и занемаривања, у поступцима вршења и лишења родитељског права и заштите права детета.

**Табела 7: Подаци Републичког завода за социјалну заштиту у вези послова центара за социјални рад на основу врсте насиља у породици 2013-2017. године**

|  |
| --- |
| **ПОСЛОВИ ЗАШТИТЕ ОД НАСИЉА У ПОРОДИЦИ** |
| **Број пријава насиља у породици и партнерским односима на евиденцији ЦСР, према доминантној врсти насиља, 2013 - 2017.** |
|  **Доминатна врста насиља** | **2013. Старост жртве насиља** |
| Деца | Млади | Одрасли | Старији | **2013. УКУПНО** |
| М | Ж | М | Ж | М | Ж | М | Ж |  |
| Физичко насиље | 591 | 573 | 73 | 235 | 238 | 1834 | 120 | 360 | 4024 |
| Сексуално насиље | 20 | 75 | 0 | 9 | 0 | 26 | 2 | 2 | 134 |
| Психичко насиље | 471 | 538 | 81 | 230 | 233 | 1323 | 90 | 252 | 3218 |
| Занемаривање | 774 | 779 | 40 | 71 | 53 | 130 | 64 | 109 | 2020 |
| Економско насиље | 22 | 15 | 6 | 13 | 3 | 166 | 38 | 145 | 408 |
| Друго | 44 | 40 | 4 | 24 | 32 | 94 | 13 | 23 | 274 |
| **УКУПНО** | 1922 | 2020 | 204 | 582 | 559 | 3573 | 327 | 891 | 10078 |
|  **Доминатна врста насиља** | **2014. Старост жртве насиља** |
| Деца | Млади | Одрасли | Старији | **2014.****УКУПНО** |
| М | Ж | М | Ж | М | Ж | М | Ж |  |
| Физичко насиље | 729 | 694 | 151 | 380 | 393 | 2785 | 221 | 531 | 5884 |
| Сексуално насиље | 22 | 73 | 0 | 14 | 10 | 44 | 2 | 16 | 181 |
| Психичко насиље | 645 | 701 | 121 | 299 | 354 | 1926 | 133 | 349 | 4528 |
| Занемаривање | 1038 | 953 | 26 | 26 | 33 | 66 | 89 | 137 | 2368 |
| Економско насиље | 17 | 12 | 4 | 8 | 4 | 83 | 16 | 38 | 182 |
| Друго | 31 | 23 | 7 | 17 | 31 | 146 | 5 | 22 | 282 |
| **УКУПНО** | 2482 | 2456 | 309 | 744 | 825 | 5050 | 466 | 1093 | 13425 |
|  **Доминатна врста насиља** | **2015. Старост жртве насиља** |
| Деца | Млади | Одрасли | Старији | **2015. УКУПНО** |
| М | Ж | М | Ж | М | Ж | М | Ж |  |
| Физичко насиље | 926 | 846 | 219 | 576 | 705 | 4374 | 338 | 724 | 8708 |
| Сексуално насиље | 20 | 95 | 2 | 26 | 5 | 58 | 2 | 12 | 220 |
| Психичко насиље | 712 | 789 | 134 | 355 | 614 | 2326 | 228 | 503 | 5661 |
| Занемаривање | 1457 | 1433 | 39 | 71 | 46 | 123 | 108 | 212 | 3489 |
| Економско насиље | 19 | 26 | 26 | 24 | 34 | 102 | 34 | 51 | 316 |
| Друго | 110 | 87 | 7 | 10 | 31 | 44 | 26 | 37 | 352 |
| **УКУПНО** | 3244 | 3276 | 427 | 1062 | 1435 | 7027 | 736 | 1539 | 18746 |
|  **Доминатна врста насиља** | **2016. Старост жртве насиља** |
| Деца | Млади | Одрасли | Старији | **2016.****УКУПНО** |
| М | Ж | М | Ж | М | Ж | М | Ж |  |
| Физичко насиље | 1104 | 1040 | 293 | 756 | 1301 | 5047 | 511 | 972 | 11024 |
| Сексуално насиље | 26 | 147 | 6 | 43 | 2 | 84 | 3 | 9 | 320 |
| Психичко насиље | 746 | 900 | 175 | 488 | 747 | 3475 | 368 | 758 | 7657 |
| Занемаривање | 1258 | 1210 | 44 | 69 | 23 | 67 | 118 | 140 | 2929 |
| Економско насиље | 13 | 15 | 24 | 30 | 32 | 220 | 45 | 82 | 461 |
| Друго | 286 | 291 | 17 | 31 | 41 | 124 | 13 | 23 | 826 |
| **УКУПНО** | 3433 | 3603 | 559 | 1417 | 2146 | 9017 | 1058 | 1984 | 23217 |
|  **Доминатна врста насиља** | **2017. Старост жртве насиља** |
| Деца | Млади | Одрасли | Старији | **2017. УКУПНО** |
| М | Ж | М | Ж | М | Ж | М | Ж |  |
| Физичко насиље | 1228 | 1244 | 390 | 1157 | 1726 | 6742 | 604 | 1274 | 14365 |
| Емоционално насиље | 1332 | 1177 | 327 | 935 | 1299 | 5428 | 593 | 1191 | 12282 |
| Сексуално насиље | 140 | 47 | 1 | 34 | 1 | 328 | 28 | 37 | 616 |
| Занемаривање или немарно поступањ | 1512 | 1582 | 0 | 0 | 0 | 0 | 0 | 0 | 3094 |
| Експлоатација детета | 16 | 19 | 8 | 57 | 116 | 439 | 43 | 83 | 781 |
| **УКУПНО** | 4228 | 4069 | 726 | 2183 | 3142 | 12937 | 1268 | 2585 | 31138 |

У вези са наведеним, у 2017. години је у ЦСР је евидентирано укупно 8.297 пријава насиља над децом, од којих 4.228 је било пријава насиља над девојчицама и 4.069 над дечацима. Према врсти домаћинства, 59,5% пријава насиља над децом су пријаве за децу која живе у потпуним биолошким породицама – оба родитеља и дете, односно деца (Табела 8).

**Табела 8: Подаци Републичког завода за социјалну заштиту у вези послова центара за социјални рад на основу пријаве насиља у породици над децом, према врсти домаћинства**

|  |
| --- |
| **1. Број пријава насиља у породици за децу (као жртве насиља) у току 2017. године, према врсти породице/домаћинства у којем дете живи и полу детета**  |
| **Врста домаћинства у којој дете живи** | **Број деце** |
| Девојчице | Дечаци |
| Једнородитељска породица (деца и један родитељ) | 777 | 783 |
| Потпуна биолошка породица (оба родитеља и дете/деца) | 2499 | 2439 |
| Потпуна проширена породица - деца, родитељи и сродници | 698 | 649 |
| Домаћинство бивших брачних партнера који након развода живе заједно | 199 | 162 |
| Сродничка или старатељска породица | 29 | 19 |
| Хранитељска породица | 26 | 15 |
| Усвојитељска породица | 0 | 2 |
| **Укупно по полу** | 4228 | 4069 |
| **УКУПНО** | **8297** |

Поред наведеног, према врсти насиља, као и претходних година, и у 2017. години доминирају пријаве насиља услед занемаривања деце или немарног поступања родитеља са 37,3%, потом емоционалног насиља над децом у 30,2% случајева и пријаве за физичко насиља 29,8% случајева. Укупан број случајева породичног насиља над девојчицама је виши (4.228) у односу на број случајева породичног насиља над дечацима (4.069), а њихов укупан број (8.297) и довољно забрињавајући да захтева организовани одговор друштва усмерен на превенцију и спречавање насиља над децом (Табела 9).

**Табела 9: Подаци Републичког завода за социјалну заштиту у вези послова центара за социјални рад на основу пријаве насиља у породици над децом, према врсти насиља**

|  |
| --- |
| **Број пријава насиља у породици за децу (као жртве насиља) у току 2017. године према доминантној врсти насиља и полу детета**  |
| **Доминантна врста насиља** | **Број деце** |
| Девојчице | Дечаци |
| Физичко насиље | 1228 | 1244 |
| Емоционално насиље | 1332 | 1177 |
| Сексуално насиље | 140 | 47 |
| Занемаривање или немарно поступање | 1512 | 1582 |
| Експлоатација детета | 16 | 19 |
| **Укупно по полу** | **4228** | **4069** |
| **УКУПНО** | **8297** |

Када је реч о поступцима које је ЦСР предузимао у случајевима пријава насиља над децом у 2017. години, од 8.297 пријава насиља покренуто је 9.254 поступка, јер је за неку децу је реализовано покретање неколико поступака. Према врсти поступка доминира пружање материјалне, правне или стручно саветодавне подршке и помоћи детету у ЦСР са 54%, а 18% деце је упућено на услуге других одговарајућих установа. Остали поступци су заступљени са мање од 10% учешћа (Табела 10).

**Табела 10: Подаци Републичког завода за социјалну заштиту у вези послова центара за социјални рад на основу пријаве насиља у породици над децом, према врсти насиља**

|  |
| --- |
| **Поступци које је ЦСР предузимао у току 2017. године у случајевима заштите деце од насиља у породици** |
| **Врста поступка** | **Број деце** | **Укупно**  |
| Девојчице | Дечаци |
| Издвајање - број деце која су издвојена из породице сама (без родитеља) | 251 | 202 | 453 |
| Издвајање - број деце која су из породице издвојена заједно са ненасилним родитељем | 235 | 235 | 470 |
| Покретање поступака пред судом | 259 | 223 | 482 |
| Пружање материјалне, правне или стручно саветодавне подршке и помоћи детету у ЦСР | 2575 | 2426 | 5001 |
| Упућивање детета на услуге других одговарајућих установа  | 894 | 770 | 1664 |
| Упозоравање родитеља на недостатке у вршењу родитељског права - корективни надзор  | 218 | 204 | 422 |
| Нешто друго | 362 | 400 | 762 |
| **УКУПНО** | **4853** | **4477** | **9254** |

Такође, треба истаћи да у Регистру акредитованих програма обуке, који води РЗСЗ, тренутно постоји 161 програм, од чега је 19 (11,80%) програма својим садржајима везано за проблематику насиља у породици. У периоду од 2014. до 2017. године реализовано је укупно 96 обука по овим програмима, које је похађало укупно 1.922 учесника.

У ЦСР интензивирана је примена *Посебног протокола о поступању центара за социјални рад-органа старатељства у случајевима насиља у породици и женама у партнерским односима* и праћење његове примене од стране РЗСЗ. Посебан Протокол дефинише улогу ЦСР као иницијатора потписивања *Споразума о сарадњи на локалном нивоу и координатора заједничких и једновремених активности у процесу заштите од насиља*. Процес укључује активности више различитих државних органа: полиције, правосудних, здравствених и образовних институција, као и организација цивилног друштва у пословима заштите од насиља у породици.

Мрежом ЦСР покривена је целокупна територија Републике Србије и у њима се пружају услуге психо-социјалне подршке лицима која трпе насиље (жртве насиља) и обавља стручни рад са починиоцима насиља. У срединама у којима живи становништво националних мањина информације о наведеним услугама подршке се могу добити на језицима тих мањина. Поред наведеног, у ЦСР редовно се спроводи услуга саветовања као вид помоћи појединцима и породицама које су у кризи ради унапређивања породичних односа, превазилажења кризних ситуација и стицања вештина за самосталан и продуктиван живот у друштву. Према *Правилнику о стручним пословима у социјалној заштити*, специјализовани послови социјалне заштите обухватају индивидуално и групно саветовање и различите терапијске приступе од значаја за социјалну заштиту, медијацију и др.

Када је реч о пословима заштите од насиља, центар својим корисницима пружа стручну помоћ и заштиту, покреће поступке пред судом, даје саветодавну подршку, материјалну и правну помоћ, и упућује на коришћење услуга које пружају друге установе. Орган старатељства дужан је да води евиденцију и документацију о лицима према којима је насиље извршено, као и онима против којих је одређена мера заштите од насиља. ЦСР као Орган старатељства, такође, има задатак да пружа помоћ суду у прибављању потребних доказа у случајевима насиља, и да изнесе своје мишљење о сврсисходности поступка за заштиту од насиља и сврсисходности мера (Табела 11).

**Табела 11: Подаци Републичког завода за социјалну заштиту у вези послова центара за социјални рад према врсти мера и броју заштићених жртава насиља у породици**

**2013-2017. године**

|  |
| --- |
| **ПОСЛОВИ ЗАШТИТЕ ОД НАСИЉА У ПОРОДИЦИ** |
| **Број изречених мера заштите од насиља у породици у ЦСР по врсти мера и броју заштићених жртава,** **2013 - 2017.** |
| **Врста мере** | **2013. Број изречених мера** |
| Издавање налога за исељење из породичног стана или куће без обзира на право својине/закупа непокретност | 77 |
| Издавање налога за усељење у породични стан или кућу без обзира на право својине/закупа непокретности | 10 |
| Забрана приближавања члану породице на одређеној удаљености | 310 |
| Забрана приступа у простор око места становања или места рада члана породице | 242 |
| Забрана даљег узнемиравања члана породице | 407 |
| **УКУПНО** | 1046 |
| **Врста мере** | **2014. Број изречених мера** |
| Издавање налога за исељење из породичног стана или куће без обзира на право својине/закупа непокретност | 81 |
| Издавање налога за усељење у породични стан или кућу без обзира на право својине/закупа непокретности | 18 |
| Забрана приближавања члану породице на одређеној удаљености | 282 |
| Забрана приступа у простор око места становања или места рада члана породице | 218 |
| Забрана даљег узнемиравања члана породице | 434 |
| **УКУПНО** | 1033 |
| **Врста мере** | **2015. Број изречених мера** |
| Издавање налога за исељење из породичног стана или куће без обзира на право својине/закупа непокретност | 74 |
| Издавање налога за усељење у породични стан или кућу без обзира на право својине/закупа непокретности | 17 |
| Забрана приближавања члану породице на одређеној удаљености | 385 |
| Забрана приступа у простор око места становања или места рада члана породице | 274 |
| Забрана даљег узнемиравања члана породице | 624 |
| **УКУПНО** | 1374 |
| **Врста мере** | **2016. Број изречених мера** |
| Издавање налога за исељење из породичног стана или куће без обзира на право својине/закупа непокретност | 81 |
| Издавање налога за усељење у породични стан или кућу без обзира на право својине/закупа непокретности | 13 |
| Забрана приближавања члану породице на одређеној удаљености | 521 |
| Забрана приступа у простор око места становања или места рада члана породице | 319 |
| Забрана даљег узнемиравања члана породице | 743 |
| **УКУПНО** | 1677 |
| **Врста мере** | **2017. Број изречених мера** |
| Издавање налога за исељење из породичног стана или куће без обзира на право својине/закупа непокретност | 532 |
| Издавање налога за усељење у породични стан или кућу без обзира на право својине/закупа непокретности | 20 |
| Забрана приближавања члану породице на одређеној удаљености | 1785 |
| Забрана приступа у простор око места становања или места рада члана породице | 1039 |
| Забрана даљег узнемиравања члана породице | 1877 |
| **УКУПНО** | **5253** |

У Републици Србији функционише значајан број тзв. сигурних кућа за жртве насиља у породици, које су организовале свој рад у невладином и државном сектору. У овим склоништима поред основних услуга које се односе на безбедност, бригу о здрављу и задовољавање егзистенцијалних потреба, обезбеђује се и психосоцијална и правна подршка, као и друге услуге које се пружају у другим државним системима: образовање, култура информисање, запошљавање итд.

У Републици Србији тренутно има 15 сигурних кућа/прихватилишта за жене које су преживеле насиље и то 10 сигурних кућа којима руководи центар за социјални рад (Нови Сад, Зрењанин, Јагодина, Сомбор, Ниш, Панчево, Лесковац, Шабац, Прибој и Смедерево), 2 прихватилишта за жртве насиља у породици у оквиру центара за развој локалних услуга социјалне заштите (Крагујевац и Врање), затим Прихватилиште за ургентне случајеве и СОС телефон за жене и децу жртве насиља (Власотинце) као и Национални СОС телефон за жене жртве насиља са позивом на број 0800-011-011, који је бесплатан. Већина телефона сигурних кућа и СОС телефона доступна је 24 сата седам дана у недељи.

У АП Војводина је кроз пројектну подршку УН акцијама елиминисања насиља над женама, основано седам пилот центара за жртве сексуалног насиља.

Крајем 2015. године Министарство је донело *Правилник о ближим условима и стандардима за пружање услуге СОС телефона за жене са искуством насиља* у складу са чланом 24 *Конвенције Савета Европе о спречавању и борби против насиља над женама и насиља у породици из 2011. године* (тзв. Истанбулска конвенција). Овим правилником прописани су ближи услови и стандарди за услугу СОС телефона за девојке и жене са искуством родно заснованог насиља из групе саветодавно-терапијских и социјално-едукативних услуга прописаних чланом 46. *Закона о социјалној заштити,* као вид помоћи девојкама и женама са искуством родно заснованог насиља које су у кризи ради превазилажења кризних ситуација и стицања вештина за самосталан и продуктиван живот у друштву. Након тога, 28. децембра 2018. године је успостављена Национална СОС телефонска линија за жене жртве насиља, за чији је рад у буџету за 2019. годину опредељно 30.000.000,00 (тридесет милиона) динара.

Ресорно Министарство је у септембру месецу 2017. године покренуло поступак за измене и допуне *Породичног закона* и сачинило радну верзију измена и допуна у којој су предвиђене одређене измене и у области насиља у породици и то посебно увођење нове мере грађанскоправне одговорности за починиоца насиља и нове мере које обезбеђују целовитије и адекватно праћење извршења изречених мера за заштиту од насиља у породици.

Покрајински секратаријат за социјалну политику, демографију и равноправност, доставио је извештај у којем се наводи да је Скупштина Аутономне покрајине Војводине донела одлуку о *Програму за заштиту жена од насиља у породици и партнерским односима и других облика родно заснованог насиља у АП Војводина за период од 2015. до 2020. године*.

У складу са мером из Програма за заштиту жена од насиља у породици и партнерским односима и других облика родно заснованог насиља у АП Војводини за период од 2015.до 2020. године, треба истаћи да је тадашњи носилац била Покрајинска влада, која је 25. новембра 2015. године донела Одлуку о образовању интерсекторског одбора који је надлежан за координацију, праћење и процену ефеката мера наведеног Програма. Интерсекторским одбором председава председник Покрајинске владе и има у свом саставу заменика председника и пет чланова из редова чланова Покрајинске владе. Интерсекторски одбор подноси извештај о свом раду Покрајинској влади најмање два пута годишње. Стручне и административни-техничке послове за потребе Интерсекторског одбора обавља покрајински орган у чијем делокругу су послови из области равноправности полова.

Покрајински секретаријат за привреду, запошљавање и равноправност полова иницирао је формирање Радне групе за израду Програма коју су чиниле представнице женских организација, надлежних институција и покрајинских органа. Сврха израде Програма јесте унапређивање координисаног рада надлежних институција и организација у спречавању и решавању случајева насиља у породици и насиља над женама и даље јачање успешне праксе за делотворну борбу против овог вида кршења људских права, у оквиру надлежности АП Војводина. Активности се ослањају на досадашња искуства реализације активности за спречавање насиља над женама садржане у Стратегији за период 2008-2012. и у Програму за период 2015-2020. године. Током спровођења Стратегије, фокус је био на изградњи система, док је Програмом фокус проширује на додатну подршку кроз економско оснаживање жена, интензивнији рад са женама, а посебно са женама из маргинализованих група и на јачање капацитета професионалаца за разумевање и решавање случајева сексуалног насиља над женама и наставак реализације конференција случаја у 10 општина. Ова пракса се наставља зато што се показало да је рад на конкретним случајевима најделотворнији начин да се унапреде капацитети професионалаца и јача њихово координирано деловање, препознају пропусти у раду и сагледају позитивне праксе.

У оквиру спровођења Програма од посебне важности су следеће активности: (1) у оквиру економског оснаживања жена које су трпеле насиље запослено је 13 жена код 11 послодаваца за чије запошљавање су обезбеђене бруто плате за годину дана. Укупно издвојена средства за реализацију конкурса је 10.000.000,00 динара; (2) за едукације запослених у свим државним органима и институцијама које се баве насиљем над женама на територији 10 општина, потрошено је 3.000.000,00 динара.

Спроведено је пет тематских обука: обука о поступању институција у заштити од насиља над женама у породици и партнерским односима; обука о повезаности насиља према женама и злостављања деце; обука о процени и управљању безбедносним ризицима у ситуацији насиља у партнерским односима у породици; обука за преовладавање професионалног стреса професионалаца ангажованих у директном раду са жртвама насиља; обука за организовање и спровођење конференције случаја насиља над женама у породици и партнерским односима. Полазници су били запослени стручни радници из ЦСР, полицијски службеници, судије, запослени у здравственим установама, тужилаштвима из 14 општина у Војводини: Рума, Вршац, Зрењанин, Бела Црква, Пландиште, Бечеј, Ириг, Србобран, Бачка Топола, Стара Пазова, Ковачица, Сремска Митровица, Нови Сад, Суботица.

**IV OБРАЗОВАЊЕ, КУЛТУРА И СПОРТ**

1. **Остваривање једнаких могућности и равноправности полова у области образовања**

Забрана дискриминације и остваривање једнаких могућности и равноправности полова у области образовања су ближе регулисани чл. 30. и 31. *Закона о равноправности полова*, док су чланом 33. прецизиране и посебне мере органа јавне власти ради обезбеђивања услова за напредовање и подстицања потупунијег укључивања у процес образовања и стручног усавршавања мање заступљеног пола. У вези са наведеним, Министарство просвете, науке и технолошког развоја је у свом извештају за 2018. годину најпре истакло да активно ради на унапређивању квалитета образовања и развијању духа толеранције и антидискриминације. Ради унапређивања законске регулативе у области антидискриминације и родне равноправности у образовним и васпитним установама, 2018. године су извршене измене и допуне *Закона о основама система образовања и васпитања* („Службени гласник РС“ бр. 88/20, 27/18 (I) - др. закон и 27/18 (11) -др. закон), којом приликом су усвојени чланови који ближе уређују забрану дискриминације, забрану понашања која вређа углед, част, достојанство и обавезе органа и појединаца у реаговању на ситуације дискриминаторног понашања.

*Правилник о ближим критеријумима за препознавање облика дискриминације од стране запосленог, детета, ученика или трећег лица у установи образовања и васпитања* („Службени гласник РС“ број 22/2016) у члану 2. дефинише дискриминаторско поступање у образовању и васпитању као „свако неоправдано прављење разлике или неједнако поступање, односно пропуштање (искључивање, ограничавање или давање првенства), у односу на лице или групе лица, као и на чланове њихових породица или њима блиска лица на отворен или прикривен начин, а који се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима.“

Када је у питању остваривање начела равноправности полова у области образовања Министарство просвете, науке и технолошког развоја активно ради на промоцији и унапређивању људских права, са посебним фокусом на родну равноправност, осетљиве и мањинске групе. Људско право на образовање може се назвати *оснажујућим правом,* јер појединцу/ки даје више контроле над сопственим животом. За етничке и језичке мањине право на образовање има велики значај у очувању и оснажењу њиховог културног идентитета. Образовање промовише толеранцију, разумевање и поштовање међу националним, етничким и верским групама, као и изграђивање културе људских права. У извештају које је поднело Министарство просвете, науке и технолошког развоја о спровођењу Закона о родној равноправности, статистички је потврђена чињеница да су жене око три пута заступљеније у области васпитања и образовања од мушкараца. Према стању из 2018. године, у укупно 1.948 образовних и васпитних установа у Србији је запослено 136.196 лица, од којих 34.460 мушкараца и 101.736 жена (Табела 12).

**Табела 12: Подаци Министарства просвете, науке и технолошкој развоја о броју образовних и васпитних и установа и броју запослених у њима, разврстаних по полу, према стању на дан 31.12.2018. године**

|  |  |  |  |
| --- | --- | --- | --- |
| **Врста образовних и васпитних установа** | **Број установа** | **Број запослених мушкарца** | **Број запослених жена** |
| Гимназије | 107 | 2.409 | 5.469 |
| Основна школа | 1.184 | 18.015 | 51.228 |
| Основне музичке и балетске школе | 41 | 550 | 1.066 |
| Специјалне школе | 44 | 691 | 2.385 |
| Средње музичке и балетске школе | 33 | 992 | 2.271 |
| Средње стручне школе | 349 | 10.201 | 17.849 |
| Функционално образовање одраслих | 12 | 114 | 318 |
| Предшколске установе | 178 | 1.488 | 21.150 |
| **УКУПНО** | **1.948** | **34.460** | **101.736** |

У оквиру наставних предмета, у складу са могућностима, постижу се исходи који се односе на поштовање родне равноправности, различитости и интеркултурални дијалог. Поштовање демократских процедура, одговорно, хумано и толератно понашање у друштву, осетљивост на друштвену неправду, сарадња и тимски рад су неки од исхода који су повезани са људским правима и део су наставних и ваннаставних активности.

Политике уписа у основну школу, наставног програма оцењивања, људских ресурса и пружања додатне подршке дефинисане су тако да подразумевају прилагођавање образовно-васпитним потребама ученика и једнак приступ без дискриминације. У погледу основног образовања у Pепублици Cрбији, не постоје значајније разлике између броја дечака и девојчица уписаних у први разред основне школе јер 49% чине двојчице и 51% дечаци. Међутим, подаци показују да је образовни успех девојчица много већи него образовни успех дечака, и то у току целог основног и средњег образовања.

На нивоу средњег образовања девојчице чине незнатну већину, а родна неједнакост у образовању више се огледа у сегрегацији према образовним профилима, која указује на одржавање патријархалних образаца о женским и мушким занимањима. Трогодишње средње стручне школе завршава дупло више дечака него девојчица. Девојчице су и даље бројније у подручјима образовања: текстилство и кожарство, личне услуге, хемија, неметали, графички дизајн, здравство и социјална заштита. С друге стране, међу ученицима који завршавају средње четворогодишње опште образовање (гимназије) више је девојчица (58%) него дечака (42%). Такође, девојчице су заступљеније међу ученицима који завршавају средње стручне четворогодишње школе (52% девојчица и 48% дечака). Дечаци су заступљенији у областима: електротехника, машинсгво и обрада метала, геодезија и грађевинарство, саобраћај, шумарство и обрада дрвета и геологија и рударство.

Према резултатима PISA теста (2012), девојчице показују боље резултате у читалачкој и научној писмености, а дечаци у математичкој писмености. Високе школе и факултете уписују и завршавају у већем броју жене. Међу уписаним студентима жена је 58%, а међу дипломираним студентима 59% жена (подаци за 2015. годину). Међу дипломираним студентима у 2015. години жене чине више од половине у областима: образовање (87%); здравство и социјална заштита (73%); уметност и хуманистичке науке (71%) и друшгвене науке, пословање и право (61%). Мушкарци чине већину дипломираних студената у подручјима: техника, производња и грађевинарство (65%); природне науке, математика и иnформатика (54%); пољопривреда и ветерина (54%) и услуге (51%).

Што се тиче тзв. информатичке писмености, у већини старосних група, писменији су мушкарци него жене. Само међу најмлађима (16-24 године) мало више девојака/жена користи рачунаре. У старијим старосним групама, међу корисницима рачунара, бројнији су мушкарци. Већина корисника интернета су, такође, мушкарци. Наведени подаци говоре о потреби већег укључивања жена, свих узраста, у информатичке обуке.

На основу три истраживања, која су својеврмено покренута од стране некадашње Управе за родну равноправност Министарства рада и социјалне политике Републике, која су се односила на анализу наставног материјала за основну и средњу школу за наставне предмете: Грађанско васпитање, Свет око нас, Природа и друштво, Биологија, Географија, Социологија и Устав и права грађана (Стјепановић Захаријевски и др., 2010; Ђорић и др., 2010), као и на анализу родне димензије у високошколском образовном материјалу (Баћевић и др., 2010), 2018. године је од стране Тима за социјалну инклузију и смањивање сиромаштва Владе Републике Србије подржано истраживање под називом: „Родна анализа наставних програма и уџбеника за српски језик од првог до четвртог разреда основне школе“, а издавање истоимене публикације подржано је средствима Швајцарске агенције за развој и сарадњу у оквиру пројекта „Подршка унапређењу социјалног укључивања у Републици Србији”. Предмет анализе чине наставни програми и уџбеници Српског језика три издавача за први, други, трећи и четврти разред основне школе с обзиром на то да је рад на унапређењу родне равноправности у друштву неопходно започети од раног узраста деце. Неки од закључака поменуте анализе су: 1. да су аутори читанки код свих издавача много заступљенији него ауторке; 2. мушки ликови су заступљенији у текстовима и на сликовним прилозима (осим у илустрацијама Klett-ове читанке за други разред) у поређењу са женским ликовима; 3. неупоредиво је шири дијапазон мушких професија, особина, вредности и интересовања, а један од разлога је и мала заступљеност жeнских ликова у читанкама; 4. особине женских и мушких ликова су углавном родно стереотипне – женски ликови су најчешће пасивни, послушни и понизни, незналице, а мушки паметни, предузимљиви и храбри; 5. у текстовима већине читанки је присутна родно стереотипна подела простора између женских и мушких ликова – мушки ликови се чешће појављују у јавном простору и на отвореном, чиме се упућује одређена порука дечацима и девојчицама о томе шта је за њих прикладно понашање и деловање, односно да је сфера домаћинства оквир деловања жена, а да је деловање у јавној сфери намењено мушкарцима итд. Општи је закључак аутора ове анализе да уџбеници из Српског језика као дидактичко-методички апарат не подстичу довољно сазнање, интересовање и ангажовање ученика и ученица за родну равноправност, нити њихов самостални истраживачки рад и развој мишљења у правцу критичког сагледавања родне неравноправности у породици или друштву.

Због евидентног постојања родних стереотипа у наставним материјалима и уџбеницима за основну и средњу школу који су садржани у старим уџбеницима, одобреним пре 2009. године, у Министарству просвете, науке и технолошког развоја су предвиђене су и у настави се примењују следеће мере: уклањање стереотипних приказа родних улога/професија; неговање свести о различитостима, промовисање ненасилне културе, равноправиости и недискриминаторне праксе; развијање свести о различитости, интеркултуралности и заједничким вредностима кроз представљање знаменитих личности различитих етничких, верских група и култура; промовисање жена које су постигле успех у различитим областима; представљање различитих модела породице у уџбеницима (самохрани родитељи, старатељске породице, породице без деце, право истополних партнера на породицу и сл.) кроз наставне садржаје и наставне материјале; допуна плана наставе из предмета Грађанско васпитање, тако да укључује конкретне радионице о спречавању дискриминације и ублажавању предрасуда према деци из осетљивих и маргинализованих група (деца са сметњама у развоју, тешкоћама у учењу, деца која су социјално ускраћена) у свим разредима, према принципима инклузивног образовања; већа видљивост деце из маргинализованих група у уџбеницима, плановима и програмима (текстови, радионице, фотографије).

Вршњачко насиље, које може бити и родно засновано, такође било премет извештавања Министарства просвете, науке и технолошког развоја које је доставило податке да је реализовало истраживање о учесталости родно заснованог насиља у образовно васпитним установама у Републици Србији. Истраживање је спроведено као део два програма: заједничког пројекта Уједињених нација „Интегрисани одговор на насиље над женама“ који заједно спроводе Дечји фонд Уједињених нација (UNICEF), Програм Уједињених нација за развој (UNDP) и Агенција УН посвећена родној равноправности (UN Women) и друго, програма „Школа без насиља“, који спроводи Министарство просвете, науке и технолошког развоја уз стручну и финансијску подршку UNICEF-а. У истраживању су учествовале 24.982 особе, од тога 13.609 деце основношколског и 8.755 средњошколског узраста, као и 2.618 особа запослених у школама. Осим квантитативног истраживања, спроведено је и квалитативно истраживање у виду фокус група са циљем испитивања ставова, искуства и знања у вези затупљености родно заснованог насиља. Резултати су показали да је укупно 69% ученика и ученица основних школа и чак 74% ученика и ученица средњих школа одговорило да је најмање једном доживело бар један облик родно заснованог насиља. У основној школи, девојчице су изложене следећим врстама и облицима родно заснованог насиља: визуелно (излагање вулгарним покретима - 40% и угрожавање приватности у виду вирења у тоалет или свлачионицу док су оне унутра - 34%) и физичко сексуално узнемиравање (у виду повреде интимности и додиривања делова тела - 23%). Дечаци су у основној школи најчешће изложени следећим облицима родно заснованог насиља: визуелном (у виду изложености вулгарним покретима - 44%) и физичком сексуалном узнемиравању (тј. једном његовом облику - насилном скидању одеће - 11%). Што се тиче средњих школа, подаци показују да су девојке најчешће изложене сексуалној објективизацији (51%) и визуелном родно заснованом насиљу (у виду вирења у тоалет или свлачиоиицу док су девојке унутра - 21%), док су младићи најчешће изложени: визуелном родно заснованом насиљу (у виду изложености порнографији и вулгарним покретима - 43%) и физичком сексуалном узнемиравању (у виду насилног скидања одеће - 16%).

На основу резултата поменутог истраживања, реализоване су обуке на тему родно заснованог насиља и реаговања у ситуацијама родно заснованог насиља, на којима је обучено преко 1.800 лица у образовно-васпитним установама и то: 5.800 девојчица и 4.900 дечака. Свака школа је пратећи потребе и свој контекст, а у складу основном матрицом и сетом датих радионица организовала обуку запослених, родитеља и ученика, уз подршку ментора програма: „Школа без насиља“ који су претходно прошли посебну обуку у организцији ресорног министарства. Осим наведеног, публикован је и *Приручник за превенцију родно заснованог насиља у школама*. У оквиру приручника: „Заштига жена и девојчица од насиља у Србији“ које је издао UNDP и UNICEF објављенa je јединица која се односи на поступање образовно-васпитних установа у случајевима насиља над девојчицама и женама.

Израђена је *Национална студија о друштвеном проблему сексуалног злостављања деце у Републици Србији* са циљем процене степена присутности сексуалног насиља над децом и преваленце сексуалног насиља над децом. Национална студија је урађена на репрезентативном узорку од 2.053 деце, узраста од 10-18 година из укупно 97 школа (61 основних и 36 средњих школа) у 51 месту у Србији. Током спровођења студије, коришћено је укупно 11 инструмената рада у циљу интервјуисања деце од 4. разреда основне школе до 3. разреда средње школе. Резултати показују да међу испитиваном децом у узрасту од 10-18 година, у сваком школском одељењу у Србији, постоје 4 детета која су преживела одређени вид сексуалног насиља и још 4 детета која познају некога коме се то догодило. Двоје деце из сваког школског одељења изложено је сексуалном насиљу. У основној школи, деца се поверавају најпре породици да су доживела насиље, која им, углавном, не поверује. Млади у средњим школама најчешће кажу другарици или другу, који су склонији да им поверују. Око две трећине деце која испричају шта им се догодило, више од половине особа којима су се поверили не предузима ништа. Само 7% њих пријави случај надлежним службама. Национална студија је кроз читав низ резултата јасно показала родну компоненту, односно на који начин сексуално насиље погађа девојчице, а на који дечаке, и она је потврдила раније налазе других истраживања да је сексуално насиље један од видова родно заснованог насиља, којем су четири пута чешће изложене девојчице него дечаци.

У оквиру рада на превенцији дигиталног насиља, спроведено је и прво истраживање учесталости дигиталног насиља међу децом и ученицима у оквиру којег су прикупљени свеобухватни подаци о степену присутности, начинима манифестовања и решавања проблема дигиталног насиља међу ученицима основних и средњих школа. Узорак је чинило 3.786 ученика (тј. 60%, односно 2.272 ученика из основних и 40% односно 1.514 учеиика из средњих школа), 3.078 родитеља (62% односно 1.916 родитеља из основних и 38% односно 1.156 родитеља из средњих школа) и 1.379 наставника (53% односно 735 наставника из основних и 47% односно 644 наставника из средњих школа).

1. **Остваривање једнаких могућности и равноправности полова у области културе и информисања**

Област културе и јавног информисања у *Закону о равноправности полова*, обухваћена је чланом 41. поменутог закона, будући да је улога медија у погледу могућности за промовисање равноправности полова неспорна, као и њихов значај у подизању свести људи о значају ове теме. Чињеница је да медији путем средстава јавног информисања у значајној мери утичу и на културу и друштвену климу, а самим тим могу бити кључни фактор када је у питању развијање политике једнаких могућности, али и деконструкција стереотипа који су врло изражени у нашем друштву.

У вези са наведеним, Министарство културе и информисања у извештају који је достављен ресорном Министарству о спровођењу Закона о равноправности полова је навело да поменуто министарство спроводи политике и предузима мере којима се доприноси унапређењу равноправности полова, спречавању насиља над женама и већем поштовању њиховог достојанства, кроз подршку производњи медијских садржаја који се баве питањима родне равноправности и забране дискриминације по основу пола. На основу *Закона о јавном информисању и медијима*, Министарство културе и информисања расписује годишњи конкурс за суфинансирање пројеката у области јавног информисања који својим садржајима доприносе подизању свести грађана о положају жена у друштву у широком спектру проблема у тој области – насиље над женама, дискриминација у различитим сферама друштвеног живота, стереотипи о улози жене у породици и друштву, па је то био случај и у 2018. години (Табела 13).

**Табела 13: Пројекти подржани на конкурсима за суфинансирање пројеката из области јавног информисања у 2018. години**

|  |  |  |  |
| --- | --- | --- | --- |
| Место | Назив издавача медија | Назив пројекта | Износ додељених средстава у РСД |
| Пријепоље | Удружење грађана Форум жена Пријепоља - Телевизија Форум | Представљање сеоских жена и жена са инвалидитетом у медијима | 1.564.000,00 |
| Рума | Телевизија Фрушка гора д.о.о. Рума | Јака жена, јако село - оснажимо жене у руралним срединама | 2.000.000,00 |
| Нови Сад | Задруга медијских и културних стваралаца Медијакулт Нови Сад | Жене у политици - политика у женама, Србија 1918-2018. | 1.800.000,00 |
| Нови Сад | „Дневник – Пољопривредник” ад за новинарско-издавачку делатност Нови Сад | Жене на селу, њихов положај и како га побољшати | 850.000,00 |
| Врбас | Љубинка Недовић пр Агенција за издавањe новина и веб портала „Бачка Пресс-око нас.инфо” Врбас | Заједно у борби против насиља над женама | 511.734,00 |
| Ужице | Доо Вести и радио Ужице | Женско срце у бизнису | 500.000,00 |
| Краљево | Привредно друштво „Радио Телевизија Краљево и Ибарске Новости” доо | Њено величанство жена | 400.000,00 |
| Аранђеловац | Миодраг Петровић ПР,Агенција за продукцију, маркетинг и информисање AR Press | Жене на селу – стуб руралног развоја | 400.000,00 |
| Ниш | Радио Талас д.о.о. | Жене о кључу успеха у 2 минута | 900.000,00 |
| Богатић | Драган Грујић ПР, Агенција заНовинарство и издаваштво MačvaMedia Sistem Богатић | Жене на селу -Унапређењеположаја путем медија | 320.000,00 |
| Пријепоље | Информативно предузеће„Полимље“ д.о.о Пријепоље | Жене на – чекању! | 400.000,00 |
| Чачак | „Агенција Биро Конто“ ВерицаБрковић ПР | Положај и улогажене у руралнојсредини западне Србије | 500.000,00 |
| Београд | Радио Новости д.о.о. | Равноправно - стоп роднојдискриминацији | 600.000,00 |

Поред наведеног, Министарство расписује и конкурсе из области информисања на језицима националних мањина и у вези особа са инвалидитетом, којима се, између осталог, охрабрује производња медијских садржаја који доприносе афирмацији родне равноправности. На овај начин, Министарство доприноси сузбијању тзв. двоструке дискриминације жена. Један од важних циљева приликом избора пројеката на поменутим конкурсима је да они буду приступачни што ширем кругу корисника, како би подизање свести о неопходности промене улоге жене у нашем друштву допрло до средина у којима је дискриминација најзаступљенија.

У извештају који је достављен од стране Министарства културе и информисања наведено је да ово министарство, у смислу примене члана 41. *Закона о равноправности полова* није овлашћено да контролише програмске садржаје медија и да не располаже подацима од значаја за оцену примене *Закона о родној равноправности* у вези са програмским садржајима медија.

Имајући у виду да женске организације и грађани и грађанке у Републици Србији посебно истичу значај електронских медија у савременом друштву и њихову одговорност за подизање свести грађана и грађанки у српском друштву у области антидискриминације и родне равноправности, министарство надлежно за равноправност полова истиче да је Регулаторно тело за електронске медије, као самостална независна регулаторна организација са својством правног лица, надлежна да врши јавна овлашћења у циљу: делотворног спровођења утврђене политике у области пружања медијских услуга у Републици Србији; унапређивања квалитета и разноврсности услуга електронских медија; доприноса очувању, заштити и развоју слободе мишљења и изражавања; у циљу заштите интереса јавности у области електронских медија и заштите корисника услуга електронских медија, у складу са одредбама *Закона о електронским медијима*, на начин примерен демократском друштву. Такође, родном анализом састава Савета РЕМ – Регулаторног тела електронских медија, утврђено да је бивши председник Савета РЕМ био мушкарац, да нови није иманован, да од предвиђених 9 чланова тог тела је именовано само 6 чланова од којих су 4 мушкараца (од којих један од њих обавља и дужност заменика председника Савета РЕМ), као и 2 жене. Будући да чланове Савета РЕМ-а именује Народна скупштина Републике Србије, ресорно министарство указује на могућност ефикасније примене *Закона о равноправности полова* у овој области*.*

1. **Остваривање равноправности полова у области спорта**

Равноправна заступљеност полова у спорту регулисана је чланом 34. *Закона о равноправности полова*. У извештају Министарства омладине и спорта о спровођењу овог закона, најпре је истакнуто да је чланом 3. *Закона о спорту* („Службени гласник PC”, број 10/16) препознат значај предузимања активности ради повећања учешћа жена у спортским активностима, омасовљавању женских спортских организација и давању равноправног значаја женама у спорту. Такође, чланом 112. став 1. тачка 9) *Закона о спорту*, прописано је да је општи интерес у области спорта унапређење спортске рекреације, промоција и подстицање бављења спортом свих грађана Републике Србије, а нарочито деце, жена, младих и особа са инвалидитетом.

*Акционим планом за спровођење Стратегије развоја спорта у Републици Србији за период од 2014. до 201 8. године* кроз опште и посебне циљеве је препознат значај: повећаног обухвата бављења спортом у свим сегментима становништва, посебно деце, младих, жена, особа са инвалидитетом и старих; успостављања конзистентног система управљања и финансирања система спорта у Републици Србији, перманентне едукације, већег укључивање жена, маргинализованих група и волонтера у систем спорта; остваривања родне равноправности жена у области спорта у Војсци; ојачавања капацитета запослених (жене и мушкарци) у МУП-у, да кроз учешће у спортским активностима допринесу развоју система спорта у Србији.

У вези са захтевом ресорног Министарства од 11. децембра 2018. године ради извештавања о спровођењу *Закона о равноправности полова* у области спорта, Министарство омладине и спорта је упутило надлежним националним гранским спортским савезима 22. фебруара 2019. године захтев за достављањем података у вези са заступљеношћу жена у спортским организацијама и удружењима у 2018. години. У вези са наведеним захтевом, укупно 59 националних спортских савеза је доставило одговоре у задатом року и исправној форми, а након разврставања и анализе, добијени су следећи подаци: од укупно 336.844 регистрованих спортиста у 2018. години, 89.924 су жене, што је у процентуалном износу 26,70%; од укупно 5.114 спортских стручњака, 862 су жене, што је у процентуалном износу 16,86%; од укупно 1.498 чланова управних и надзорних одбора, 169 су жене, што је у процентуалном износу 11,28%.

На основу члана 123. *Закона о спорту*, као и *Уредбе о националним спортским признањима и новчаним наградама* („Службени гласник PC”, бр. 22/16), за постигнуте спортске резултате у олимпијским и параолимпијским спортским гранама додељује се новчана награда спортистима и тренерима држављанима Републике Србије, који као чланови националне спортске репрезентације на Олимпијским играма, Параолимпијским играма, Шаховској олимпијади и светским и европским првенствима освоје неку од медаља. У 2018. години исплаћено је укупно 120 новчаних награда спортистима и тренерима, од чега је 35 награда исплаћено женама спортистима и тренерима, што је у процентуалном износу 29,17%.

У вези примене члана 126. *Закона о спорту* који се односи на стипендирање врхунских спортиста аматера за спортско усавршавање и доделу новчане помоћи врхунским спортистима са посебним заслугама, у 2018. години стипендирано је укупно 410 спортиста, а од тога 139 жена, што је у процентуалном износу 33,90%.

Имајући у виду да одређени број спортских организација којима је послат упит није доставио тражене информације, Министарство омладине и спорта наставиће да прикупља и ажурира податке о броју и проценту заступљености жена у спортским организацијама и удружењима, као и у надзорним и управним телима тих организација и удружења.

**V ПОЛИТИЧКИ И ЈАВНИ ЖИВОТ**

Према подацима РЗС, у Индексу родне равноправности из 2018. године најбоље резултате Република Србија има управо у домену моћи због активног укључивања жена у политички живот и ту је за три године остварен напредак од 9,3 поена, што значи да се Србија се налази на 16. месту, тј. има бољи резултат у том домену од половине земаља чланица ЕУ. Овај напредак је остварен континуираним радом на унапређењу равноправности полова у политичком и јавном животу. Наиме, после избора 2000. године, у Народној скупштини Републике Србије било је 12,40% народних посланица, док се након увођења квоте из 2007. године учешће жена повећано на 21,20%. Измене изборног законодавства из 2011. године довеле су до повећања броја народних посланица на 34%. Из овога се може закључити да ће се број жена у највишем законодавном телу даље повећавати само уколико то буде прописано изборним законодавством, односно уколико постојећа квота буде повећана.

Примера ради, у Републици Србији су 24. априла 2016. године одржани парламентарни и локални избори, након којих је поред председнице Народне скупштине, од 250 народних посланика и посланица у актуелном сазиву народне скупштине 93 жене (37,2%) и 157 мушкараца (62,8%). Посланице чине Женску парламентарну мрежу која функционише као неформална група, али је у предходном периоду постала важан чинилац у унапређењу и промовисању политике родне равноправности.

Након председничких избора одржаних у мају 2017. године дошло је и до промена у Влади. По први пут у историји, Народна скупштина Републике Србије је 30. јуна 2017. године, изгласала жену за премијера. Од 21 ресора, Влада има четири министарке, од којих је једна и подпредседница Владе и председница Координациног тела за родну равноправност.

*Законом о локалним изборима* („Службени гласник PC”, број 129/07, 34/10, 54/11) у члану 20. став 3. прецизирано је да заступљеност жена у политичком животу на нивоу јединица локалне самоуправе регулисана тако да је прописано да на изборној листи међу свака три кандидата по редоследу на листи (прва три места, друга три места и тако до краја листе) мора бити најмање по један кандидат, тј. припадник оног пола који је мање заступљен на листи.

Према подацима из 2018. године, на местима председница скупштина општина/градова има 14,4% жена. На позицијама заменика председника скупштина општина/градова има само 23,5% жена. Међу одборницима има 32,7% жена, док на местима председника одборничких група има 18,6% жена. На позицијама градоначелника/председника општина има 7,9% жена, а на позицијама заменика градоначелника/председника општина има 18,5% жена. Жене су чланице савета месних заједница са заступљеношћу од 11%, док на позицијама председница месних заједница има свега 5% жена.

Такође, према подацима из 2018. године, од укупног броја државних службеника 62,4% су жене, на руководећим радним местима има 53,23% жена, а државних службеница на положају има 45%. Имајући наведене податке у виду, поводом подношења Редовног извештаја Повереника за заштиту равноправности за 2018. годину, актуелна повереница за заштиту равноправности је изнела став да су забраном пријема новозапослених у органе јавне власти у највећој мери погођене незапослене жене и да ту забрану треба укинути.

Према истраживању Заштитника грађана из 2017. године које је уз подршку Мисије ОЕБС-а у Србији публиковано у мају 2018. године у оквиру *Посебног извештаја Заштитника грађана – Заступљеност жена на местима одлучивања и позиција и активности локалних механизама у јединицама локалних самоуправа у Србији*, заступљеност жена у одлучивању у органима власти у јединицама локалне самоуправе је недовољна, а на нивоу месних заједница изузетно ниска.

*Законом о запосленима у аутономним покрајинама и јединицама локалне самоуправе* („Службени гласник РС”, број 21/16) прописано је начело једнаке доступности радних места при запошљавању свим кандидатима, при запошљавању се мора водити рачуна о томе да национални састав, заступљеност полова и број особа са инвалидитетом, међу запосленим у највећој могућој мери одсликава структуру становништва. У складу са овим законом, Влада је донела три уредбe којима је уредила критеријуме за разврставање, опис и попуњавање радних места намештеника и службеника у аутономним покрајинама и јединицама локалне самоуправе.

Покрајинска влада Аутономне покрајине Војводине, има укупно 11 чланова од којих је једна жена. Заступљеност посланица у Скупштини Аутономне Покрајине Војводине је 35,8%.

У Градској управи града Београда од укупно 2.050 запослених 1.241 жена (60%). По полној структури руководилаца средњег и вишег нивоа, однос у корист жена је такође повољнији, 268 жена (63,8%) у односу на 171 (36,2%) мушкараца. Од наведеног броја жена на руководећим позицијама, њих 259 има високу стручну спрему.

Према подацима Министарства одбране, проценат заступљености жена на руководећим позицијама и командним дужностима у Министарству одбране и Војсци Србије (у даљем тексту: МО и ВС) је у континуираном порасту. Примера ради, на дан 31.12.2017. године проценат заступљености жена у МО и ВС је износио 20,53%, а на дан 30.11.2018. године 21,02%, што представља повећање од 0,51%. Такође, проценат заступљености жена на руководећим позицијама и командним дужностима у МО и ВС је на дан 31.12.2017. године износио 5,77%, а на дан 30.11.2018. године 6,44%, што представља повећање од 1,33%.

Поред наведеног, према подацима Министарства одбране, у 2017. години је у мултинационалним операцијама (у даљем тексту: МнОп) укупно учествовало 656 лица од којих 579 мушкараца (88,3%), а 77 учесница мисије су биле жене (11,7%). Две припаднице МО и ВС су у МнОп биле на командним дужностима. Годину дана касније, у 2018. години у МнОп је укупно учествовало 559 лица, од којих 480 мушкараца (85,9%), а 79 учесница мисије су биле жене (14,1%). Једна припадница МО и ВС је у МнОп била на командној дужности.

Министарство за рад, запошљавање, борачка и социјална питања сваке године објављује јавне конкурсе намењене економском оснаживању жена, а годишњи износ буџетских средстава намењен за ову сврху износи 3.000.000,00 динара.

Према подацима Покрајинског секретаријата за привреду, запошљавање и равноправност полова АП Војводина, када је у питању подршка удружењима грађана/удружењима жена у области родне равноправности за активности које су усмерене на унапређење положаја жена у АП Војводини, од јесени 2016. године до 2018. године објављена су три конкурса за доделу бесповратних средстава удружењима грађана/удружењима жена за финансирање пројеката у области равноправности полова са циљем унапређења положаја жена у АП Војводини у укупном износу од 16.400.000,00 динара. На ова три конкурса подржано је укупно 100 удружења грађана, односно удружења жена са територије АП Војводине са њиховим пројектима из различитих области: организовање обука, едукација, скупова и других активности са циљем унапређења области равноправности полова; подршка пројектима којима се подстиче економско оснаживање и едукација жена; подршка пројектима који се баве превенцијом и сузбијањем насиља над женама; подршка пројектима и активностима којима се унапређује сарадња цивилног и јавног сектора у области равноправности полова; подршка пројектима и активностима којима се јачају капацитети удружења грађана/удружења жена, нарочито удружења чији су програми усмерени на рањиве групе жена; подршка пројектима којима се афирмише женско стваралаштво. Подршка се пружа пројектима којима се промовише родна равноправност, а нарочито јавним акцијама и кампањама за подизање свести о теми родне равноправности, као и елиминисању предрасуда и стереотипа о улози жена и мушкараца у породици и друштву.

Осим наведеног, Покрајински секратаријат за социјалну политику, демографију и равноправност полова пружа подршку процесу увођења родног буџетирања у оквиру израде програмског буџета АП Војводине. У складу са *Законом о буџетском систему* пружена је подршка у реализацији Плана поступног увођења родно одговорног буџетирања за кориснике средстава Аутономне покрајине Војводине и обезбеђена консултантска подршка стручњакиња у области родног буџетирања. Секретаријат је учествовао у организацији и реализацији радионица за кориснике буџетских средстава са циљем подршке у припреми родних индикатора.

Такође, значајно место у области родне равноправности у Војводини има Покрајински завод за равноправност полова, који је у 2018. години реализовао бројне промотивне активности, попут: три округла стола под називом „Женино здравље је њена снага“, промоцију књиге Стојанке Лекић под називом: „Знамените жене Великог Бечкерека – Петровграда – Зрењанина до половине XX века“. У Новом Бечеју и Бачкој Паланци одржане су изложбе предузетничлких вештина жена села, а поводом обележавања 15. октобра 2018. године – Међународног дана сеоских жена, Завод за равноправност полова је реализовао и јубиларни, десети по реду, Сајам стваралаштва сеоских жена у Војводини. Изузев програмских активности, Покрајински завод спроводи и подстицајне активности у виду конкурса и то: Конкурс за доделу бесповратних средстава удружењима грађана/удружењима жена за финансирање пројеката у области равноправности полова са циљем унапређења положаја жена припадница националних мањина на територији АП Војводине, Конкурс за доделу бесповратних средстава брачним паровима на територији АП Војводине за куповину сеоских кућа са окућницом, Јавни конкурс за доделу бесповратних средстава маркетиншким и консултантским агенцијама за промоцију производа жена предузетница, Конкурс за унапређење родне равношраности на територији АП Војводине. Када је у питању издавачка делатност Покрајински завод за равноправност полова важно је поменутиафирмише стручне и научне литературе о родној равноправности. С тим у вези у 2018. години објављена су три рада у тиражу од 300 примерака и то: рад Браниславе Јовичић под називом: ,,Жене у одрживој енергетици, климатским променама и заштити животне средине – Лидерство за промену“; рад Милице Тодоровић ,,Значај родне опредељености програма буџета у Србији“; и рад Милене Дујовић ,,Развој људских ресурса са аспекта родне равноправности“.

Према подацима Покрајинског завода за равноправност половапосебно истичемо да поменути завод у оквиру својих програма спроводи политику једнаких могућности путем истраживачких, едукативних, промотивних и подстицајних програма у области равноправности полова као и кроз јединствену издавачку делатност. Када су у питању истраживачке делатности, у оквиру спровођења реформе јавних финансија започет је процес унапређења програмског модела буџета кроз увођење родно одговорног буџетирања у буџетски процес на свим нивоима власти. С обзиром на законску надлежних органи локалне власти да на годишњем новоу донесу план за увођење родно одговорног буџетирања као, родно одговоран циљ као и индикаторе за мерење доприноса циља унапређењу равноправности полова, Покрајински завод за равноправност полова је спровео родну анализу програма и буџета 29 локалних самоуправа у Војводини. Резултати истраживања су показали да представници институција и установа нису упознати са практичном применом родно одговорног буџетирања, али да се баве питањем родне равноправности на различите начине што је добар основ за развој родно одговорног буџетирања. Осим наведеног, Покрајински завод за равноправност половаспроводи низ програмских активности као што је оснивање Академије вештина у циљу окупљања мушкараца и жена који хоће да започну сопствени бизнис, затим спроведена је и обука под називом: „Родно одговорно буџетирање у локалној самоуправи“ у 12 локалних самоуправа у циљу уппознавања са принципима родно одговорног буџетирања.

Чланом 39. *Закона о равноправности полова* предвиђене су обавезе органа јединица локалне самоуправе у спровођењу политика родне равноправности и једнаких могућности. Такође, у члану 39. став 4. предвиђено је да се у органима јединица локалних самоуправа актом о унутрашњој организацији и систематизацији радних места образује стално радно тело или одреди запослени за родну равноправност и обављање послова остваривања једнаких могућности. У вези са наведеним, према подацима Министарства за рад, запошља ваење, борачка и социјална питања у 145 јединица локалних самоуправа у Републици Србији (без Косова и Метохије) и 25 градова, што са градским општинама укупно чини 170 локалних самоуправа (без Косова и Метохије) које су анкетиране у 2018. години од стране наведеног министарства, има 97 успостављених сталних тела за родну равноправност, као и 106 контакт особа, односно запослених који су задужени за родну равноправност и обављање послова остваривања једнаких могућности. На нивоу јединица локалних самоуправа има и 34 донетих локалних акционих планова за остваривање политике родне равноправности (ЛАП), а на основу Европске повеље о родној равноправности на локалном нивоу у Републици Србији има 45 потписаних повеља којима је регулисана примена политика родне равноправности и једнаких могућности уз укључивање свих надлежних актера на локалном нивоу, укључујући и организације цивилног друштва. Ипак, чињеница је да се питања родне равноправности на локалном нивоу различито уређују (статут, одлуке, уредбе и сл), због недевољно јасне регулативе у вези механизама родне равноправности и описа послова запослених надлежних за родну равноправност и обављање послова остваривања једнаких могућности. Посебно нису довољно разграничена надележности механизама и тела који се образују у области родне равноправности у скупштинским и извршним органима на локалу и њихова вертикална повезаност са одговарајућим телима и механизмима на покрајинском, односно републичком нивоу.

**VI СУДСКА ЗАШТИТА**

У шестом поглављу *Закона о равноправности полова* регулисана је судска заштита од дискриминације на основу пола (чл. 43-45). Према овом закону, грађанскоправна заштита од дискриминације на основу пола покреће се тужбом пред надлежним судом. У оваквим поступцима примењују се одредбе *Закона о парничном поступку* („Службени гласник РС”, бр. 72/2011, 49/2013 – одлука УС, 74/2013 - одлука УС, 55/2014 и 87/2018).

Када је у питању остваривање судске заштите у 2018. години, a у вези са извештавањем о правосудним одлукама судова донетим у парницама за остваривање грађанскоправне заштите због дискриминације по основу пола, Министарству надлежном за равноправност полова достављени су подаци од стране следећих основних судова у: Ужицу, Крагујевцу, Чачку, Аранђеловцу, Пожеги, Краљеву, Параћину, Петровцу на Млави, Ивањици, Јагодини, Деспотовцу, Брусу, Прокупљу и Пријепољу, као и виших судова у: Прокупљу, Јагодини, Краљеву, Пожаревцу, Пожеги и Крагујевцу.

На основу члана 51. *Закона о равноправности полова* и *Правилника о евиденцији и документацији о правоснажним одлукама судова о заштити због дискриминације полова* („Службени гласник РС“, број 98/2010) судови дужни су да министарству надлежном за послове равноправности полова доставе све правоснажне одлуке донете у парницама.

Према расположивим подацима Сектора за правосуђе Министарства правде, током 2018. године вођене су две парнице за остваривање грађанскоправне заштите због дискриминације по основу пола, од којих је једна пресуда по овом основу постала правоснажна. С тим у вези, достављен је одговор из Апелационог суда у Новом Саду уз обавештење да у судовима са овог подручја није било правоснажних одлука, док је из Апелационог суда у Нишу достављена копија правоснажне одлуке Вишег суда у Прокупљу. Када је у питању правоснажна одлука Вишег суда у Прокупљу, ради се о наставници В.М. из Прокупља која је тужила 2014. године основну школу у Прокупљу у којој је запослена, а чији је заступник директорка школе. Наиме, В.М., тужила је послодавца због позивања на закључење Анекса уговора о раду којим јој је промењено место рада, тако што је упућена да обавља послове у сеоском одељењу у месту Р. (удаљено мање од 50 км, од матичне школе у Прокупљу), упркос чињеници да је тужиља била у другом стању са трећим дететом. Разлог премештаја био је став директорке да је тужиља упућена на друго место рада искључиво због организационих потреба и чињенице да ће В.М. у дужем периоду бити одсутна, те да ће постојати потреба за пријем нових лица у радни однос.

Према првостепеној пресуди Основног суда у Прокупљу одбијен је као неоснован тужбени захтев тужиље да се поништи Анекс уговора о раду, с тим да се обавеже директорка школе да се В.М. распореди на рад у матичну школу и изриче јој се забрана понављања радње дискриминације.

Пресудом Апелационог суда у Нишу делимично је одбијена жалба тужиље у делу у којом је затражила материјалну надокнаду због повређене части и угледа у износу од 120.000,00 динара, а обавезана је тужена да тужиљи надокнади трошкове парничног поступка у износу 29.600,00 динара.

Пресудом Врховног касационог суда прихваћено је одлучивање о ревизији тужиље и преиначене су наведене пресуде Апелационог суда у Нишу и Основног суда у Прокупљу, тако што је усвојен захтева тужиље и наложено је да се поништи Анекс уговора о раду као незаконит, а директорка школе је обавезана да распореди тужиљу на рад у матичну основну школу у Прокупљу. У пресуди Апелационог суда се наводи да је правилан закључак првостепеног суда да постоји дискриминаторско поступање директорке школе према тужиљи будући да је Анексом уговора о раду била упућена да обавља послове у одељење школе у селу Р. само на основу чињенице да је била у другом стању и на одржавању трудноће. Како је утврђено да је тужена школа поступила дискриминаторски према В.М., основани су и жалбени наводи тужиље да јој припада и накнада нематеријалне штете за претрпљене душевне болове. С тим у вези тужена школа је обавезана да тужиљи надокнади нематеријалну штету у износу 50.000,00 динара.

Наведени подаци који сведоче о малом броју правосудних пресуда донетих на основу дискриминације по основу пола јер лица са искуством дискриминације по основу пола често нису мотивисана да пријаве дискриминаторно понашање и/или да покрену и воде судски поступак који може да траје и више година, што се види из наведеног случаја. У вези са наведеним, посебно се указује на то да *Закон о равноправности полова* у члану 47. садржи одредбу која се односи на хитности поступка, док у члану 48. одредбу која се односи на ослобађање тужиоца од претходног плаћања трошкова поступка у парницама за остваривање грађанскоправне заштите због дискриминације, јер се ти трошкови исплаћују из средстава суда.

**VII НАДЗОР НАД ПРИМЕНОМ ЗАКОНА**

1. **Министарство надлежно за послове равноправности**

У складу са чланом 52. *Закона о равноправности полова* надзор над применом овог закона спроводи министарство надлежно за послове равноправности полова. Према члану 16. Закона о министарствима, за послове равноправности полова надлежно је Министарство за рад, запошљавање, борачка и социјална питања.

Када је у питању дискриминација по основу пола, случајеви узнемиравања, сексуалног узнемиравања и сексуалног уцењивања на раду или у вези са радом, према подацима Инспектората рада Министарства за рад, запошљавање, борачка и социјална питања, у 2018. години пријављена су два случаја дискриминације и то један по основу повреда једнаких могућности и права у области рада и запошљавања (чл. 11-22. Закона о равноправности полова) и сексуалног узнемиравања, а други по основу повреда једнаких могућности и права у области рада и запошљавања. Случајеве дискриминације су пријавиле две особе различитог пола и то: први случај дискриминације пријавила је једна особа женског пола Одсеку инспекције рада Чачак због повреда једнаких могућности и права у области рада и запошљавања; а други случај дискриминације пријавила је једна особа мушког пола Одсеку инспекције рада Зајечар, због повреда једнаких могућности и права у области рада и запошљавања и сексуално узнемиравање. У оба пријављена случаја дискриминације, у поступку инспекцијског надзора није утврђен основ за предузимање мера из надлежности инспекције рада. У 2018. години није било других пријављених случајева дискриминације по основу пола, узнемиравања и сексуалног уцењивања на раду или у вези са радом. Недостаци у спровођењу надзора над применом овог закона је што и остали инспекцијски органи у областима образовања, културе, спорта итд. нису препознати као надлежни за поступање у његовој примени, осим инспекције рада.

На основу члана 13. став 2. *Закона о равноправности полова* и чл. 4. и 5. *Правилника о садржају ни начину достављања плана мера за отклањање и и ублажавање неравномерне заступљености полова* *и годишњем извештају о његовом спровођењу*, послодавци су дужни да до 31. јануара усвоје извештај о спровођењу плана мера за предходну годину и да донесу план мера за текућу годину. Правилник детаљно регулише садржај плана и извештаја који се доставља ресорном Министарству, најкасније до 31. марта текуће године. У складу са наведеним, ресорном Министарству, закључно са 31. мартом 2019. године достављено је укупно 186 извештаја о реализацији планираних мера у 2018. години, као планова за 2019. годину.

Осим наведеног, треба имати у виду да „послодавци“ могу бити физичка и правна лица, али и домаћи и страни привредни субјекти, тј. предузетници и привредна друштва, мала, средња и велика предузећа, али и задужбине, фондације и удружења, као и представништва страних удружења, спортска удружења и савези, о којима су подаци воде и ажурирају у регистру Агенције за привредне регистре (у даљем тексту: АПР). Према подацима АПР-а достављеним по захтеву Министарства, са пресеком стања на дан 31. децембар 2018. године, у Републици Србији има регистрованих: укупно 257.629 активних предузетника, од којих са 50 и више запослених 47; укупно 134.067 активних привредних друштава од којих са 50 и више запослених 2.881; укупно 846 активних задужбина и фондација, од којих са 50 и више запослених 3; укупно 32.209 удружења од којих са 50 и више запослених 7; укупно 70 активних представника страних удружења, од којих ни једно није са 50 и више запослених, као и укупно 14.116 активних спортских удружења и савеза, од којих са 50 и више запослених има 5. У вези са наведеним, указујемо да би подаци о послодавцима који запошљавају 50 и више запослених требало да се новим законским решењима односе и на органе јавне власти.

1. **Надзор у јединици аутономне покрајине**

Према члану 52. став 3. надзор над применом *Закона о равноправности полова* на територији аутономне покрајине врши покрајински орган. У извештајима које су ресорном Министарству доставили Покрајински секретаријат за социјалну политику, демографију и равноправност, Покрајински секретаријат за привреду, запошљавање и равноправност полова и Покрајински завод за равноправност полова уочљива је опредељеност ових органа да дају активан допринос у остваривању и унапређивању родне равноправности, о чему је у овом извештају било речи.

**ИЗАЗОВИ, ПРЕПОРУКЕ И РЕШЕЊА**

Антидискриминациони закони донети у Републици Србији су врло прогресивни, али њихова примена у пракси није делотворна у потпуности. на одговарајући начин регулисана одредбама тих закона. Примера ради, иако се у члану 2. став 4. *Закона о равноправности полова* предвиђено да су „Државни органи, органи аутономних покрајина, органи јединица локалних самоуправа, органи организација којима је поверено вршење јавних овлашћења, као и правна лица које оснива и финансира у целини, односно у претежном делу Република Србија, аутономна покрајина и локална самоуправа (у даљем тексту: органи јавне власти) дужни да прате остваривање равноправности засноване на полу у свим областима друштвеног живота, примену међународних стандарда и *Уставом* зајемчених права у овој области“, чињеница је да тим законом није предвиђена и обавеза годишњег извештавања свих органа државне управе и локалне самоуправе и установљених механизама за равноправност полова, већ само послодаваца који нису органи јавне власти и запошљававају 50 и више лица (члан 13) и правосудних органа (члан 51). Истовремено, институције које се баве здравственом и социјалном заштитом, образовањем и васпитањем, културом и информисањем, спортом, синдикалним или политичким радом и удружења немају формалну обавезу извештавања о спровођењу тог закона, као ни успостављени механизми за родну равноправност на локалном, покрајинском и републичком нивоу.

Иако постоји обавеза извештавања ресорног министарства од стране правосудних органа, од укупно 67 основних судова и 25 виших судова и четири апелациона суда, по овом основу Министарство је добило извештаје из 14 основих судова, 6 виших и и два апелациона суда, на основу којих се долази до сазнања да је само један случај процесуиран и добио судски епилог због дискриминације по основу пола у 2018. години.

У оквиру процеса придружења Републике Србије Европској унији (ЕУ) уочено је да се постојећим решењима *Закона о равноправности полова* не достижу заједничке тековине равноправности жена и мушкараца и да није у пуној мери усаглашен са релевантним законодавством ЕУ, а пре свега, у односу на: примену принципа равноправног третмана жена и мушкараца у приступу и набавци роба и услуга, у имплементацији начела једнаких могућности и једнаког третмана жена и мушкараца у вези са питањима самозапошљавања и обављања занимања, учешћа у доношењу одлука, заштите репродуктивног здравља итд.

Такође, потребно је потпуније усклађивање текста закона са потврђеним међународним споразумима, а пре свега са: *Конвенцијом о елиминисању свих облика дискриминације* жена (даље у тексту: CEDAW), коју је Република Србија ратификовала 1981. године, *Законом о ратификацији Конвенције о елиминисању свих облика дискриминације жена* („Сл. лист СФРЈ“ број 11/81) и *Конвенцијом Савета Европе о спречавању и борби против насиља над женама и насиља у породици из 2011. године* (даље у тексту: Истанбулска конвенција), коју је Република Србија ратификовала 31. октобра 2013. године и донела *Закон о потврђивању Конвенције Савета Европе о спречавању и борби против насиља над женама и насиља у породици* („Службени гласник РС – Међународни уговори“, број 12/13).

Узимајући у обзир наведено, ресорно Министарство уважава иницијативу Заштитника грађана, препоруке Повереника за заштиту равноправности и ставове стручне и научне јавности, социјалних партнера и организација цивилног друштва, као и мишљења да би доношење Закона о родној равноправности допринело већем степену родне равноправности у Србији и већем учешћу жена у органима управљања, руковођења и надзора у јавном сектору. Овим би се створили предуслови за достизање међународних стандарда у области родне равноправности и за отклањање негативних родних стереотипа и дискриминаторских пракси које омогућују и репродукују неједнак однос моћи између жена и мушкараца.

Ове обавезе Републике Србије нарочито су истакнуте у оквиру преговарачког поглавља 23 за придруживање Европској унији, кроз актуелну израду нацрта два закона и то: *Нацрта* *закона о изменама и допунама Закона о забрани доискриминације* и *Нацрта* *закона о родној равноправности*, будући да су *Закон о забрани дискриминације* и *Закон о равноправности полова* донети још 2009. године, чиме се жели постићи већа делотворност норми у пракси и усклађеност са правним тековинама ЕУ у овој области. Поменути нацрти закона су један од приоритетних задатака у Акционом плану Владе. Нацрти закона су израђени и припремљени за разматрање и усвајање.